EIZIE - Berria.eus\n"EIZIE" bezala etiketatutako albisteen zerrenda\nTsvetaievaren eta Sciasciaren lanak Literatura Unibertsala bildumara\nJoxe Mari Berasategik euskaratu du Tsvetaievaren Ene anaia femeninoa, bi lesbianaren harremanari buruzko maitasun eskutitz bat, eta Gaizka Ugaldek Sciasciaren Todo modo, gogoeta filosofikoen eta nobela beltzaren arteko nahasketa bat.\nEIZIE, hutsetik abaro bat\n30 urte bete zituen 2017an EIZIEk. Dena zegoen egiteko sortu zenean, eta hamaika egitasmorekin sektoreari babesa, prestakuntza, kalitatea eta ikusgarritasuna ematea lortu du denbora honetan.\nLETREN BIDAIA, BIDE BERRIEN BILA\nEIZIEk hausnarketa prozesua jarri du martxan, orain 26 urte abiatutako Literatura Unibertsala bildumarekin zer egin pentsatzeko. Azaldu dutenez, Eusko Jaurlaritzaren finantzaketan izandako murrizketek behartu dute hausnarketarako aldia. Berrikuntzarako baliatu nahi dute etena.\nItzulpen politika ondo zehazteak «lehentasuna» izan behar duela dio EIZIEk\nItzultzaile, zuzentzaile eta interpreteen ofizioaren aldeko aldarria kaleratu zuen atzo elkarteak, Itzulpenaren Nazioarteko Eguna zela gogoratuz\nMunduan kokatzeko trepeta\nNazioarteko zortzi itzultzaile euskaratik abiatuta lan egiteko trebatuko ditu 'Itzultzaile berriak' programak.\n«Eremu praktikotik lotzen da jendea EIZIEren lanetan»\nEIZIEko lehendakari berriak uste du elkarteak orain arte egin duen bideari jarraitu, ildo berriak ireki eta egiten duen lana gizartean proiektatzeko ahalegina indartu behar duela.


Van Aert, bere-berea duen eran | Kirola | Berria\nWout van Aert, maskararekin, podiumean. STUART FRANKLIN / EFE Tamaina handiagoan ikusi\nHartu herenegungo egunkaria, eta data aldatzea nahiko litzateke Frantziako Tourreko atzoko etaparen berri izateko. Wout van Aertek (Jumbo Visma) aurtengo bigarren garaipena eskuratu zuen, Lavaurreko helmugara gainontzeko txirrindulari guztiak baino lehen iritsita. Bere-berea duen eran lortu zuen garaipena: azken unera arte azti ibili, eta, aukera zuenean, dena eman eta aurkariak atzean utzita. Esprintean indartsuena izanda irabazi zuen Van Aertek, Edvald Boasson Hagenen (NTT Pro Ciclyng) eta Bryan Coquarden (Vital Concept) aurretik.\nLasterketak igaro ahala, bere gaitasunak nolakoak diren berresten ari da Van Aert. Pixkanaka garaipenen zerrenda betetzen ari da 25 urteko belgikarra, eta bere mailaren zertzelada berri bat erakusten du aldiro.\nTxirrindulari balioaniztuna da Van Aert. Klasikozale porrokatua, mendatetan gora kideei laguntzen husteko gai da bezperan, biharamunean esprintean distira bereziz gailentzeko. Halaxe egin zuen atzo Frantziako Tourreko zazpigarren etapan.\nHasiera batean Pirinioetara iritsi aurreko etapa patxadatsua izateko itxura bazuen ere, gidoia erabat aldatu zen lasterketa hasi berritan, eta hauspoa nahi baino lehen berotu zitzaien txirrindulari gehienei. Bora-Hansgrohe taldea izan zen horren erantzulea: Peter Saganen taldekideek agudo bizitu zuten lasterketaren erritmoa, elastiko berdea berreskuratzeko asmoz, eta horrek astindu egin zituen esprintera deitutako zenbait ziklista.\nTarteko helmugaraino prestatutako jokaldiaren ostean, Bora-Hansgrohek patxada handiagoz ekin zien hurrengo kilometroei, eta bestelako txirrindulariek hartu zuten lasterketako protagonismoa. Thomas De Genten kasua izan zen. Lotto Soudalekoak bereak eta bi jo zituen Peyronnenc gainera lehen postuan heltzeko, eta, lortzeaz gain, lasterketaren buruan segitu zuen aurrerantzean ere.\nOrduan sartu zen jokoan Ineos taldea. Haizea nagusi zen etapan ezustekoak saihestea zuten xede, eta lasterketaren gidaritza hartu eta De Gent harrapatzera egin zuten aurrena, gero nahieran aritzeko.\nIneosen jokaldiak eragin nabarmena izan zuen sailkapen nagusiari begira. Britainiarren eginahalek haize-babes bat osatzea ekarri zuen, eta zatitu egin zen tropela, sailkapeneko goiko postuetan aritu behar zuten zenbait txirrindulari atzean geratuz. Zulatua izan zuen Richard Caparazi (Ineos) hori gertatu zitzaion, baita Tadej Pogacarri (UAE) eta Richie Porteri (Trek-Segafredo) ere. Kaltetuen multzoan zen Mikel Landa ere (Bahrein); Murgakoa atzerago zegoen taldetxoan geratu zen, eta kinka larrian egon zen une batzuetan, aukera baliatu nahi izan baitzuten Ineosekoek eta Skykoek.\nHalere, Carapazen zulatua tarteko, erritmoa baretu egin zuten azken talde horretakoek, eta Landak minutu bat eta 20 segundoko atzerapena izan zuen amaieran. Sailkapen nagusian atzera egin badu ere, izan zitekeena kontuan hartuta, ez zuen horrenbeste denbora galdu.\nAdam Yates liderrak (Mitchelton-Scott), berriz, lortu zuen etaparen buruan heltzea azken esprinteraino, eta eutsi egin zion elastiko horiari. Etapako sailkapenean bederatzigarren amaitu zuen txirrindulari britainiarrak, Van Aert garaileari aurre hartu ezinik izan bazen ere.\nPirinioei neurria hartzen saiatuko dira Pereysourden


Mimoz egitea da beti bereizgarri nagusiena\nSERMOND´S ::Amaiera hasieran dator\nSermondÂ´s - Amaiera hasieran dator\nElorrio eta Durangoko kideak dituen talde hau lozorroan egon da aspaldi luzean, baina indartsu itzuli da. Hain zuzen ere, teorian hain jorratua izan den punk-rock eta rock-and-rollaren baitan, gai izan dira kanta on eta irudimentsuak egiteko, abesti batek behar dituen ezaugarri guztiak bildu eta borobiltzeko. Diskoak Eskandinaviako taldeen arrasto nabarmena du, bai, baina baita Australiako taldeena eta CBGBkoena ere, besteak beste. Erritmo bizia du, kutsakorra, gitarra landuak, nortasuna du ahotsak eta melodiak ere ez dira edonolakoak. Gainera, gai dira pose rockeroaren baitan euskaraz eta ingelesez hurbilekoak egiten zaizkigun gaiak abesten. Guztia asmatuta dagoela diotenen aurrean –arrazoia badute ere– jartzeko adibide xume, baina benetan eraginkorra; lanak ondo egin daitezkeelako.\nGorka MuÃ±oz - SermondÂ´s\n"Baliteke beste talde rockero batzuk etiketekin arduratzea, baina gu ez"\nDisko honetan, besteak beste, desarrollismoaren kontra eta Jon Antzari gertatutakoa salatzeko hitzak idatzi dituzue. Ez gaude ohituta punk-rock-and-roll taldeetan pose rockerotik haragoko hitzak entzuten…\nGuk betidanik bi arima ditugu: bata, parranda, ondo pasatzea, neskak eta probokazioa batzen dituena; eta bestea, gazteak eta euskaldunak garela. Hortaz, guk salaketa egiteko aukera ez dugu galdu nahi; azken finean, gure musika gure bizitzaren isla delako. Kantak idazterakoan ez gaitu arduratzen zer hartzaile izango dituen. Baliteke beste talde rockero batzuk etiketekin arduratzea, baina gu ez.\n“Heriotza hurbilegi, azkarregi dator”. Sermond’s-en aritzea da bizitzari azken tanta ere ateratzeko modua?\nEgia esanda, taldeko nagusienak Iñigo eta biok gara eta badugu sentsazioa, neurri batean Sermond’s gure azken aukera dela. Hau da, ez dugu aberastea amets, baina umiltasunez talde honek nolabaiteko oihartzuna izatea nahiko genuke eta horretarako lanean gogor ari gara. Izan ere, astebururo jotzen aritzea eta kontzertuetan guztia ematea ez da bizi guztian egin ahal izango dugun zerbait; nahiz eta musika beti egingo dugun.\nRock-and-rolla ez da, bada, funtsean tximinoarena egitea?\nBai. Rock-and-rollari esker barruan dauzkagun alderdi primitiboak askatzen ditugu, bide hori ematen du. Kontrakoa uste badugu ere, azken finean guztiok gizarteko arauen barruan mugatuta gaude.\nZer eskaini diezaioke Durangaldeako lagun talde batek punk-rock-and-rollari?\nEz dakit, ia guztia eginda dagoelako. Euskal Herrian oso moda-zaleak gara, eta 2000aren bueltan Hellacopters, Turbonegro eta antzeko taldeek oihartzuna izan zuten, gerora isildu den arren. Guk, agian, musika ildo hori gure artean berpiztu egin dugu, nahiz eta bestelako estilo eta taldeak ere entzuten ditugun, jakina.


Urduñako Udala - Urduñan lau bisita egongo dira urrian Ondarearen Europako Jardunaldietan\nUrduñan lau bisita egongo dira urrian Ondarearen Europako Jardunaldietan\nAurten, Ondareari buruzko Europako Jardunaldien 17. edizioa antolatuko da Bizkaian, ondare kulturala hedatzeko programa, alegia. Gaur egun arte, programak ibilbide finkatua izan du lurraldean, eta gero eta tokiko eta eskualdeko eragile gehiagok hartzen dute parte urrian publikoari eskainiko zaizkion jarduerak antolatzen.\nEdizio honetako gaia “Paisaia bizia” da, eta lurraldearen ikuspuntutik jorratuko da ondarea, lurraldea baita faktore naturalek, ekonomikoek, sozialek eta kulturalek esku hartzen duten hainbat prozesu garatzen diren espazio fisikoa, eta horrek guztiak gaur egun kontenplatzen dugun paisaia sortzen du. Doan izango diren 276 ekintzetan zehar Bizkaiko paisaiaren ikuspegi ezberdinak erakutsiko dira, eta aukera paregabea izango da zenbait toki profesionalekin, interpreteekin eta boluntario aktiboekin batera bisitatzeko.\nUrduñan lau bisita desberdin egongo dira Jardunaldien baitan. Hiriko paisaia ikuspuntu geologikotik, ornitologikotik zein toponimikotik aztertzeko aukera egongo da. Gehienetan toki mugatuak egongo dira, beraz, Turismo Bulegora jo beharko da izena emateko, 945 384 384 telefonoan edo turismo@urduna.com posta elektronikoan.\nMENDI MARTXA: “Urduñako harana eta Arrastaria: Paisaia aktiboa”\nUrriak 8, igandea. 8:00etan Foru plazatik hasieran. 10:00etan martxa txikia izango da.\nIBILBIDE ORNITOLOGIKOA “Gorobel: Hegaztien paisaia”\nUrriak 14, larunbata. 10:00etatik 14:00etara Turismo Bulegotik hasita.\nIBILBIDE GIDATUA: “Urduñako harana: Ibilbide geologikoa haran berezi batean”\nUrriak 21, larunbata. 10:00etatik 14:00etara Turismo Bulegotik hasita.\nIBILBIDE GIDATUA: “Urduñako izenak: Paisaiaren ahotsa”\nUrriak 28, larunbata,10:00etatik 14:00etara, Alto de Las Campaseko aparkalekutik.\nArgibide gehiago (PDF 4,57MB)


Por Josean Mulas, seleccionador de la selección vasca de escalada\nJosean Mulasen eskutik, eskaladako euskal selekzioko hautatzailea\nZer da kontuan hartu behar dena eskaladan hasteko? Batez ere, gozatzeko gogo asko. Eskalada kirola, pasioa, abentura, erronkak gainditzea eta bizi-estilo bat da, finean, praktikatzen duena harrapatu egiten du kirol honek, praktikatzaile gutxi izan arren, mundu osoan praktikatzen dena. Eskaladan hasteko asmotan bazabiltza, jarraian hasiberrientzako zenbait aholku aurkituko dituzu.\nEskaladaren hastapenak: gomendioak, aholkuak eta mitoak\n1.- Ez da zaila eta ez duzu zertan oso indartsu egon, eskaladan hasteko ezinbestekoa den bakarra gozatzeko gogoa izatea da, izan ere, ibilbide ugari dago eta gure mailara egokitu daitezke.\n2.- Eskalada egitera irten aurretik, oinarrizko ezagutza batzuk izatea komeni da, gure segurtasunagatik.\n3.- Federatuta egon, azkenean arrisku-kirola da eta istripuen aseguru bat izatea komeni da.\n4.- Teknika nahikoa sinplea da, baina gure segurtasuna bermatzen duten xehetasunak adi bete behar dira.\n5.- Eskaladan indarra eta oreka uztartzen dira. Esku eta hankak erabiliz igo behar gara, mugimendu bakoitzean oreka bilatuz.\n6.- Arriskua eta abentura baitaratzen dituen kirola da. Horregatik, eskaladan hasterakoan argi izan behar da zein erronka gainditu nahi dugun.\n7.- Materiala egoera onean eduki, izan ere, material horren menpe gaude eta kontu handiz ibili behar gara (sokak, arnesa, mosketoiak, etab…)\n8.- Soka-lagun egokia hautatu, gure eskaladan segurtasuna emango diguna.\n9.- Arropa egokia janztea oso garrantzitsua da, bai hasiberrientzat eta baita adituentzat ere. Kontuan izan teknologian eman diren aurrerapen guztiak. Horri dagokionez, Ternua etxeak janzkien gama zabala eskaintzen du halako jardueretarako.\n10.- Errespetatu natura. Hasiberria bazara nahiz ohikotasunez eskaladan aritzen bazara, argi izan behar da sarritan ingurune naturalean egiten dela. Horrenbestez, errespetuz jardun behar dugu, ahalik eta inpaktu txikiena sorraraziz.


TKEk bere bide-orria gauzatzen jarraituko du | EHK\nby ehkirola eus | 2020/05/18\nGizonezkoen Eusko Label Ligako eta emakumezkoen Euskotren Ligako arraunlariak, test serologikoak pasatzen hasiko dira\nDenboraldia egin ahal izateko TKEk landutako protokoloak aurrera segitzen du eta TKE-ko ordezkariek egindako azken bileraren ondoren, aste honetatik aurrera, Eusko Label Ligako eta Euskotren Ligako arraunlarien serologia aztertzeko beharrezkoak diren probei hasiera emango zaiela jakinarazi dute.\nProzesu hau klubetako medikuen gidaritzapean egingo da, elkarteko zerbitzu medikoen arduradun Juan Jose Badiolak zuzendutako prozesu batean.\nTest serologikoak izango dira, odol lagin txiki baten bidez gauzatzen direnak eta kirolariak birusaren aurkako antigorputzak sortu dituen detektatzen dutenak, hori birusarekin kontaktuan egon den seinale izango litzatekeelako.\nApirilaren 4an, TKEk estropaden egutegi malgua onartu zuen, beti ere pandemiaren bilakaeraren arabera moldatu daitekeena. Eusko Label Ligaren hasiera ekainaren 28rako dago aurreikusita, baina ez dute oraindik jakinarazi CaixaBank Bandera non egingo den. Euskotren Ligako lehen estropada ordea, uztailaren 4rako dago aurreikusita, eta A Coruñan egingo da.\nTraineruen Kluben Elkarteak maiatzaren 30ean egingo du hurrengo batzarra, non elkarteko hamabi kideen ordezkariak bilduko diren, denboraldia hasi aurreko azken erabakiak hartzeko. Printzipioz, bilera honetan ez da mahai gainean egongo Zarauzko Arraun Elkarteak planteatu duen proposamena, uda honetan igoerak zein jeitsierarik gabe lehiatzeko asmoa, alegia.\nBestalde, KAE eta ETE ligetako klubek idatziz bidali beharko dituzte sasoiari buruzko beren proposamenak. Bederatzi estropada egitea aurreikusten zuten, hiru eremu desberdinetan, baina aukeren artean dago estropada kopurua hamabira igotzea, eta eremuak, laura.\nAulki Mugikorreko Gipuzkoako Txapelketa lehiatu zen larunbatean Orion\nEmakumezkoetan Santiagotarrak Irun nagusitu zen eta gizonezkoetan Orio izan zen garailea


Ihesi: Ea, zubiek jositako herria\n2019ko azaroaren 17a, igandea | Ordua Euskal Herrian 19:11:16\n2006ko otsailaren 26a\nBusturialdea eta Lea-Artibai eskualdeen mugan dago Ea herria. Ispaster, Ibarrangelu eta EreÃ±o artean. Itsasoak eta mendiak bat egiten duten lekuan bertan eta Urdaibai Biosfera Erreserbaren mugan. Hiru gune nagusik osatzen dute herri berezi hau: Natxitua, Bedaroa eta Eak. Hiru gune dira, baina Ean dago udaletxea eta berau da herrigunea.\nUdara begira dagoen herria dela ere esango du norbaitek. Izan ere aurpegi bi ditu Eak: negukoa bata eta bestea udakoa. Udan jendez gainezka egoten da. Gehiegi askoren gusturako. Asko dira asteburutarako edota uda pasatzeko Ea aukeratzen duten kanpotarrak. Berez, 800 bat lagun bizi dira bertan urte osoan.\nErreka, herriaren ate\nGaur egun ahateen bizileku da ur gutxiko Ea ibaia historia handikoa da. Ea herria ibaiaren alde bietan banatzen da. Alde bata Bedaroako elizatekoa zen XVI. mendera arte eta bestea berriz, Natxitukoa. Horregatik daude eliza bi Ean, ibaiaren alde banatara.\nXVI. mendean sortu zuten herria Bedaroa, EreÃ±o eta Natxituako elizateetako arrantzaleek. 1883an elkartu ziren Natxitua eta Bedaroako herriak Ea ibaian eraikitako zubiei esker.\nPortua Ea herrigunean dago, ibaiko bokaleko eskumaldean. Itsas goran bakarrik erabili daiteke portu txiki hau, ur eskasia dela eta. Ea ibaia itsasoratzen da bertan, itsasadar estua sortuz. Hondartza bera ere estua da eta beste aldean, bokaleko ezkerraldean dago. Areazko hondartza da berau. Natxituan ere badago beste hondartza bat, baina basatiagoa, harkaitzez osatutakoa da: Lapatza.\nGaur egingo dugun ibilbidea PR-BI 168 da. 3,2 kilometrokoa da eta ordubete eta 50 minutu beharko ditugu, gutxi gorabehera. Beraz, denbora izango dugu herria ezagutu, bueltatxo bat egin eta inguruko jatetxeren batean otordu ona egiteko. Ibilbidearen izenak berak adierazten duenez, garai batean eliza eta ermita inguruetan egiten ziren letaniek zein prozesioek Ean izan zuten garrantzia gogorarazi gura du ibilbide honek. Ibilbide osoa Ã»edo ia osoaÃ» ondo markatuta dago margo zuri horiekin zein seinaleekin. Erraz egiten den bidea da, baina zer ikusi asko duena. Baseliza zein baserriez gain, itsasoaren kresala ere badakar letanien bideak.\nEako Jesusen Andramari elizaren ondotik hasten da ibilbidea. Elizaren aurrez aurre jarri, eta ezkerrean dagoen bidea hartu behar dugu. Bide hau, aldapa gora, Bedaroara doan errepideraino heltzen da. Guk errepide nagusia zeharkatu eta goazen bidetik jarraitu behar dugu.\nSan Bartolome baseliza\nSan Bartolome baseliza dagoen landaraino helduko gara. Hau Bedaroako lurretan dago. Baseliza izen bereko baserriari lotuta dago, siamesen antzean. Zuri-zuri dago, bidexkaren amaieran.\nInguruan atsedenleku bat ere bada. Mahaiak, sua egiteko lekua, iturria... Ondo prestatuta dago hamaiketako egiteko edota bazkaltzeko. Hemendik Bedaroara doan burdin bidea hartu behar dugu, Olabe baserria eskumara utziz. Honek ere sinpletasunaren enkantua dauka.\nEukalipto eta pinu artean\nBedaroara doan errepide nagusiarekin topo egiten dugunean ezkerrera dagoen Portu baserri ondotik telefonia mugikorreko antenatarantz jo behar dugu. Portu baserriaren eskumatik hasten da errepidea, hesi txiki bat pasatuta. Hau antzina Eatik Bedaroara igotzen zen bidea da, gaur eguneko errepidearekin paraleloa.\nAntenarantz bidean Eara edota Bix baserrirako bidea markatzen duten seinaleak aurkituko ditugu. 1,4 kilometro falta dira. Parean usoak ehizatzeko beren beregi jarritako postua dirudien aldamioa dugu. Atentzioa deitzen du, hain handi ikusita. Eukalipto eta pinu artean egingo dugu bidea. Zoritxarrez, Busturialdean bertoko zuhaitzen lekua hartu dute bi zuhaitz horiek.\nBerriro ere errepide nagusiarekin egingo dugu topo. Autobus geltokia dagoen lekutik hurbil dagoen Bix baserrira doan bidea hartu behar dugu. Baserrira heldu orduko eskumara dago Earako bidea. Hemendik dena aldapa behera da. Momentu batzuetan malda nahiko bizia da gainera. Batez ere basatza edo lokatza dagoen egunetan. Itsasoari begira egingo dugu hemendik aurrerako bidea. Bizkaiko golkoari begira.\nTalako Ama baseliza\nKonturatu orduko Talako Ama baselizara heldu gara. Leku aproposa da aulkian jesarri eta itsasoari begira lasai lasai egoteko. Neguan behintzat. Udan seguruenez jendez lepo egongo baita. Diotenez arrantzale batzuk aurkitu zuten amabirjina olatu artean eta euren ontzian hartu. Ermita eraiki zuten gero bere omenez. Arrantzaleek portura sartzean edo portutik irtetean bozina jotzen dute (edo zuten) eta salbea ere eskaintzen diote (zioten) babes ditzan. Hori dio kondairak.\nBaselizatik Eako portura ondo egokitutako bide txiki bat dago, kurutzebidea izenekoa. 350 metroko bidea da eta batez ere asteburuetan eta udan jende asko ibiltzen da paseatzen bertatik. Ibilbidea Beletxe etxe ezagunean amaituko da. Belaontzien belak bertan gordetzen zirelako hartu du izen hau etxeak.\nEako portuan gaude. Eako itsasadarra ere politagoa da neguan. Lasaitasuna dakar berarekin. Koloretako txalupa hutsak. Hondartza parean dagoen eraikin erraldoiagatik ez balitz... Udara begira egindako erakinean pertsiana itxiak dira nagusi.\nBedarona. Herriko taberna: 946275129\nEa. Aritza taberna: 946275029\nNatxitua. Ermintxo: 946277700\n2006ko otsailaren 19a\n2006ko otsailaren 12a\n2006ko otsailaren 05a\n2006ko urtarrilaren 29a\n2006ko urtarrilaren 22a\n2006ko urtarrilaren 15a\n2006ko urtarrilaren 08a\n2005eko abenduaren 25a


Polinomio baten erroak eta faktorizazioa - hiru Presentacion - Urrutiko Lanbide Heziketako Institutua\nPolinomio baten erroak eta faktorizazioaRaíces de un polinomio y factorización\nPolinomio baten erroak eta faktorizazioa/\nEkuazio aljebraikoen erroak\nBerdintza berezi batzuen justifikazioa prozedura grafikoen bidez\nPolinomioen propietateen azterketak era askotako aplikazioak ditu garapen aljebraikoen barruan. Bere erroak zehazteari esker, esate baterako, polinomio bat deskonposa daiteke binomio-biderkadura batean edo polinomio bakunago batzuetan, polinomioen faktorizazio legez ezagutzen den eragiketa baliagarri baten bidez.\nHondarraren teorema eta faktorearen teorema\nPolinomioen arteko zatidurarako Ruffiniren erregela aplikatuz (31. gaia ikusi), badakigu P (x) polinomio bat x - m binomio batekin zatitzean Q (x) polinomio berria lortzen dela, azken hau P (x) baino maila txikiagokoa izanik eta 1 baino txikiagoko maila duen hondarra duelarik, hau da, r zenbakizko kopurua bezalakoa. Beraz:\nP (x) = Q (x) (x - m) + r\nX m-rekin ordezkatuz, P (x) polinomioaren zenbakizko balioa P (m) = R izango da. Printzipio hau hondarraren teorema legez ezagutzen da, eta polinomio bat x - m binomio batekin zatitzean, hondarra polinomio horrek x = m-rako hartzen duen zenbakizko balioa bezalakoa izango dela baieztatzen du.\nHemendik ondorioztatzen da faktorearen teorema deiturikoa. Honen bidez baieztatzen da P (x) polinomio bat x - m binomio batekin zati daitekeela bakarrik x = m-rako polinomio horren zenbakizko balioa 0 baldin bada.\nHemendik ondorioztatzen da faktorearen teorema deiturikoa. Honen bidez baieztatzen da P (x) polinomio bat x - m binomio batekin zati daitekeela bakarrik x = m-rako polinomio horren zenbakizko balioa zero baldin bada.\nP(x) polinomio baten erroa a zenbaki bat dela esaten da, baldin eta P(a) = 0.\nEra honetan, a koefiziente osoak dituen P (x) polinomio baten erro osoa bada, a balio honek P(x)-en gai askearen zatitzailea izan behar du.\nBatzutan baligarri gertatzen da polinomio konplexu bat bakunagoak diren beste batzuen biderkaduran deskonposatzea. Prozedura hau, faktorizazio deiturikoa, hondarraren eta faktorearen teoremen aplikazioan oinarritzen da eta Ruffiniren erregela aplikatzen du teknika legez.\nPolinomio bat faktorizatzeko, era honetan egiten da:\nZerrenda bat idazten da gai askearen zatitzaile guztiekin (polinomioaren erroak izateko hautagaiak direnak).\nZatitzaile hauen artean polinomioaren erroak direnak zehazten dira, hauetako bakoitzari Ruffiniren erregela aplikatuz eta hondarra zero dutenak aukeratuz.\nJatorrizko polinomioa lehenengo erroa duen binomioarekin zatitzearen ondoriozko polinomioa hartzen da, eta aurreko bi urratsak errepikatzen dira.\nZatitzaileetako bat ere polinomioaren erroa (erreala) ez denean, polinomioa sinplifikaezintzat jotzen da.\nJatorrizko polinomioa, polinomio sinplifikaezinaren eta (x - ai), motako binomio guztien arteko biderkadura legez idazten da , ai lortutako erro bakoitza izanik\nP (x) = (x - a1) (x - a2) ? (x - an) Psinplifikaez (x)\nAdierazpen aljebraikoen azterketan interes berezia du binomioen berreturetan ikusten diren portaera-erregulartasunen analisia, orokorrean (a + b)n legez adieraziak, n = 1, 2, 3, 4, ... izanik.\nBinomioen berreturen taula.\nOrduan honako hau ikusten da:\n(a + b)n -ren gai-kopurua n + 1 izango da.\nLortutako gai guztiek guztizko maila bera dute ( a eta b-ren mailen batura).\nBerreturaren emaitzaren koefizienteak zenbaki konbinatorio eran adieraz daitezke, aljebra eta konbinatoriaren artean lotura bat sortzeko aukera ematen dutelarik (54. gaia ikusi).\nZenbaki konbinatorio bat, idazten eta «m n gainean» irakurtzen dena, horrela definitzen da:\nn-ren faktoriala, n! idazten dena, honako biderkadura hau izanik: n × (n - 1) × (n - 2) ? × 1.\nZenbaki konbinatorioen propietateetatik abiatuta, binomioen berreturaren adierazpena honako era honetan idaz daiteke:\nAdierazpen honek Newtonen binomio izena hartzen du, eta era askotako aplikazioak ditu konbinatorian, ekuazio aljebraikoen ebazpenean eta serien garapenean.


Asko Kostata, laugarren garaipena, Senior 1º Prob Neskak (61-46) – Ostadar SKT\nAsko Kostata, laugarren garaipena, Senior 1º Prob Neskak (61-46)\n1. FASE 5º JARDUNADIA 15 / MAIATZA / 2021\nSENIOR 1º PROBINTZIALA NESKAK MAIALEN CHOURRAUT KIROLDEGIA (LASARTE-ORIA)\nLARUNBATA 16:30 OSTADAR S.K.T – MONDRAGON UNIBERTSITATEA\nBigarren liga honetako bosgarren partidua Senior Neskentzat. Azken partidua galdu ondoren, garaipenaren bidera itzuli nahi genuen. Aurrean Mondragoneko Ointxe taldea. Talde berria ligan, jokalari gazte askorekin eta urte hasieratik sorpresa talde itxura zuena. Lasartera 7 jokalari bakarrik etorri ziren jokatzera, horien artean 3 junior eta partidu amaieran garrantzitsua izan den datu hau.\nGure partidu hasiera ona izan zen. Defentsa indibidualak eta zonakakoak tartekatzen hasi ginen, haiek ez zutena espero eta barruan jokoa asko kargatzen. 11-6 lehen 5 minutuetan. Errotazioak heldu ziren, baina lehen laurden amaieran tinko eusten genuen aurretik, 22-16.\nBigarren laurdena desastre bat izan zen. Haiek jokoa erotu nahi zuten, jokaldi azkarrak, urrutiko hirukoak eta erritmo handia. Guri martxa bat jaistea komeni zitzaigun, baina ez genuen lortu eta haien tranpan erori ginen. Ikaragarria izan zen laurdena, akats bat bestearen atzetik. Eskerrak amaieran bi kanasta jarraian lortuta aurretik heldu ginen atsedenaldira, 30-25.\nAtsedenaldian hitz egin genuen. Gu, ez geunden gustora egiten ari ginen jokoarekin eta kanpokoak garaipenean sinisten hasi ziren. Erasoan ez genuen jakin haien 1-2-2 eta 3-2 zonakako defentsen kontra jokatzen, baloiak galtzen jarraitzen genuen eta ezin gure abantailak bilatu. Defentsan sekulako despisteak eta haien jaurtitzaile onenari, 24 zenbakiari, bakarrik jaurtitzen uzten genion. Laurden amaieran atzetik ginen, 38-40.\nAzken laurdena hasteko beste hiruko bat kanpotarrentzat. 5 puntu atzetik, 38-43 8 minutu faltan. Azkenean ikasi genuen nola erasotu haien defentsa eta kanasta azpian jaurtiketa errazak lortzen hasi ginen. Nahia Astiazaran juniorrak kanpoko bi jaurtiketa jarrain sartzea lortu zuen, Elenek hiruko bat eta 8 puntuko aldea lortu genuen, 54-46 4 minutu faltan. Arrasatearrak jokalari bat galdua zuten 5 faltekin hirugarren laurdenetik eta 6 jokalarirekin ezin izan zuten erritmoa mantendu. Azken 5 minutuetan ez zuten saskiratzerik lortu, defentsetara berandu heltzen hasi ziren eta amaieran aldea handitzea lortu genuen. 61-46, 23-6ko partziala azken laurdenean.\nPartidua ez da ona izan. Bagenekien Arrasateko taldea ez zitzaigula ondo etortzen, haien ezaugarriak kontuan hartuta. Zonakako defentsan egon behar izan dugu minutu askoz, baina despiste asko izan ditugu. Erasoari dagokionez, baloi ugari oparitu ditugu, behin eta berriz akats berdinak egiten eta asko kostatu zaigu partiduak eskatzen zuena ulertzea. Eskerrak, azken minutuetan erreakzioa etorri den eta kanpoko taldea indarrik gabe gelditu den.\nHemendik bi astera Inter-en aurkako partidua daukagu, ligako azkena. Ordu berdinean, beste begi bat Luberri-Zarautz partiduan izango dugu. Partidu hauen emaitzaren arabera, finalerako txartela lortu baitezakegu. Gure partidua irabazi eta itxaron, ez dago besterik!\nPartzialak: 22-16 / 8-9 / 8-15 / 23-6\nAne Alberdi 7, Itxaso Mercero 11, Larraitz Izagirre 4, Uxue Anabitarte 17, Haizea del Olmo 12 –bostekoa- Maialen Sevilano -, Eneritz Buiza -, Olatz Bardaji -, Elene Arruti 6, Nahia Astiazaran 4.\nLehen porrota etxean, Junior Errend Neskak (54-63)


Genevan (Suitzan) erbesteratuta dagoen CUP-Crida Constituenteko diputatu ohi Anna Gabriel Sabatéren abokatua da Olivier Peter (Zurich, 1986). Giza eskubideetan, nazioarteko zuzenbide penalean eta estradizioetan aditua da. Legelari suitzar gazteari eskatu dio aholkua militante antikapitalistak. Peterri ez zaizkio elkarrizketak gustatzen, baina La Directarekin hitz egiteko prest agertu da. Bi hedabideon arteko harremana medio, ARGIAn elkarrizketa euskaraz eskaini nahi diegu irakurle euskaldunei.\nOlivier Peter legelari suitzarra Anna Gabrielen aholkularia da. (Victor Serri / La Directa)\nAnna Gabrielek Auzitegi Gorenean ez aurkeztea eta Genevara joatea erabaki duenean hasi da zure papera Katalunian. Zein egoeratan dago bere aurkako prozedura?\nDesobedientzia delitua egotzi dion auzipetze-autoa ezagutzen dugu, eta larritasun txikiko delitu politikoa denez, ez dago estradizio eskakizunik. Momentu honetan Suitzan bere aurkako prozedurarik ez dagoenez, nire eginkizuna Anna aholkatu eta bere eskubideak errespetatzen direla bermatzea da.\nZer baldintza bete behar dira estradizio eskakizuna egin ahal izateko?\nGutxienez urte beteko kartzela zigorra. Annaren kasuan, desobedientziagatik, hiru eta hamabi hilabete bitarteko inhabilitazio zigorra legokio. Matxinada delitua leporatzen zioten hasieran, baina Suitzako barne zuzenbidearen eta herrialde horrek Europar Kontseiluko estatuekin duen hitzarmenaren arabera, ezin da delitu politikoengatik inor estraditatu. Eta delitu hau, argi eta garbi, erabat politikoa da.\nZer jarrera azaldu du Suitzak Anna Gabrielen egoera prozesalaren, egozten zaizkion delituen eta estradizio eskakizuna onartzeko hipotesiaren aurrean?\nSuitzak nahiko adierazpen harrigarria egin zuen militante antikapitalista bertan zegoela jakin ostean, Espainiako justizia ministro Rafael Catalák estradizio batek “ez lukeela arazo berezirik eragingo“ esan zuenean. Cataláren homologoaren bozeramaileak esan zuen delitu politikoak zirela eta Suitzak ez duela delitu polikoengatik inor estraditatzen. “Eskakizunik jasoz gero, aztertuko dugu, baina delitu politikoak dirudite eta, hala badira, ez dugu estraditatuko“.\nArgazkia: Victor Serri / La Directa\nSuitza Europar Batasunean ez egoteak estradizioen funtzionamenduarekiko desberdintasunik ba al dakar estatu kideen artean?\nBada Europako Batzordearen hitzarmen bat, 1957ko Estradizioaren Europako Hitzarmena izenekoa, Europako estatuen artean erabiltzen zena Europar Batasunak pertsonak entregatzeko bere lege propioa edukitzea erabaki zuen arte, egun euroagindu gisa ezagutzen dena arautzen du. EBko mekanismo berri honek aurrekoa ordezkatzen du estatu kideentzat, baina Suitza kanpoan da eta hitzarmen zaharrari atxikia jarraitzen du. Honen hirugarren artikuluak esplizituki zehazten du ez dela delitu politikoengatik inor estraditatuko.\nAsilo politikoa eskatzea aztertu duzue ala azken hilabeteetan bezala jarrai dezake Gabrielek Suitzan bizitzen?\nSuitzak EBrekin duen hitzarmen batek aukera ematen die EBko herritarrei hara joan eta hiru hilabete egon ondoren bizileku baimena eskatzeko. Egoeraren inguruko xehetasunik azalduko ez dudan arren, baiezta dezaket momentu honetan bizileku baimenarekin Suitzan legalki bizi dela eta ez dagoela beharrik asilo politikoa eskatzeko.\n"Anna Gabriel Suintzan legalki bizi da eta ez dago asilo politikoa eskatzeko beharrik"\nDiozu delitua politikoa dela eta Gabrielek alde egin zuela Espainiako Estatuan epaiketa justu baten bermerik ez zuelako. Zein dira gakoak?\nAuzi hau ikertzen ari diren epaileen partzialtasuna agerikoa da. Auzitegi inpartzial eta independiente bat exijitzea zuzenbide estatuaren ezinbesteko oinarria da eta, kasu honetan halakorik ez dagoenez, ez dago epaiketa justuen aukerarik. Seguraski, kasu honetan egon zitekeen epaiketa justu bakarra auzia bertan behera utzi eta jendeari bozkatzen uztea litzateke.\nZergatik kontsideratu zen Suitza dela aukerarik onena?\nAnna Suitzarekin saiatu bada, batetik, arrazoi sinboliko eta politikoengatik da. NBEaren egoitza bertan da, baita Giza Eskubideen Kontseiluaren eta beste nazioarteko erakunde askorenak ere, diplomazia gune bat da eta beste herrialde batzuek baino garatuago du demokrazia herrikoiagoa eta erreferendumak egitea. Bestetik, kontu juridiko batengatik: lehenago aipatu dugun hitzarmenaren prozesua ezberdina da, delituen izaera politikoa den ala ez aintzat hartzen du, beraz, luzeagoa eta konplexuagoa da. Hala ere, harritzekoa da euroagindua bezalako prozesu azkar eta errazak denboran hainbeste luzatzea. Pablo Llarenaren argudioen ahulezia agerian uzten du.\nKatalunian eta Espainiako Estatuan gertatzen ari dena nola jasotzen dute Suitzako gizarteak eta insitituzioek?\nUrriaren lehena arte, independentziaren aldeko mugimendu indartsu bat eta gatazka bazirela bagenekien. Aldarri horri Espainiako Estatuak eman dion erantzunak, poliziaren biolentziak, zigorgabetasunak eta, batez ere, Espainiako Gobernuak gertatutakoa nazioartean egin duen kontakizunak ikusgarritasun gehien zuen Carles Puigdemonten tesia zuzena dela frogatu dute: salbuespeneko demokrazia eta eskubide zibil eta politikoen urraketa gertatzen ari dela.\n"Puigdemonten tesia zuzena dela frogatu dute: eskubide zibil eta politikoen urraketa gertatzen ari dela"\nEpaileen esparruan ikusten al da Espainiako Estatuak ez dituela babesten bere herritarren eskubideak, Europako beste estatu batzuek bezala?\nAnna Gabriel Suitzan zegoela iragarri zenean, espektro ideologikoaren segmentu guztietako profesionalek onartu zuten prentsan Espainiako epailetzaren partetik jazarpen politikoa existitzen dela.\nZer babes sozial du Anna Gabrielek Suitzan?\nBadira CUPen eta ezker independentistaren kausaren aldeko sektore militante minoritarioak, beren ikuspegia defendatzen dutenak. Ondoren, askoz ere zabalagoa den sektore batek, Annaren eta jazarritako edozein pertsonak politikoki adierazteko askatasuna aitortzen du. Ez daude independentziaren aldeko ikuspegiarekin ados baina, bozkatzeko aukera balute ezezko bozka emango luketen arren, aldarrikatzen dute pertsona horien bozkatzeko eta adierazteko eskubidea. Asko dira eta ez dira soilik ahoz adierazten, Annak jasotzen duen sostengu konkretu eta materiala izugarria da.\nKataluniatik egiten diren mugimenduen aurrean, Espainiako Estatuak diplomatikoki erantzuten al dio Suitzari? Zer gertatu zen Hervé Falcianirekin orain hilabete batzuk? Kromoak aldatzeko saiakera izan zen?\nFalcianiren atxiloketaren timingak, Suitzak pertsona hau entregatzeko eskariak Auzitegi Nazionalaren mahai gainean urtebete zeramanean atxilotzeak, botere judizialaren independentzia falta eta hau gobernuaren interesen menpe dagoela adierazten du berriz ere. Marta Rovira Suitzan zegoela iragarri eta hamar egunetara atxilotzea erabaki zuten. Bestela azal ezin daitekeen kasualitatea da.\n"Annak jasotzen duen sostengu konkretu eta materiala izugarria da"\nMugimendu diplomatikoen inguruan ez daukagu informazio askorik. Alfonso Dastis, Espainiako Atzerri ministroa bere homologo suitzarrarekin elkartu zela badakigu. Horixe da ekintza konkretu bakarra. Eskakizun askorekin etorri eta esku hutsik itzuli zen. Suitzako gobernuak esan baitzion bi pertsona estraditatu nahi bazituen eskariak modu egokian aurkeztu beharko zituela, hau ez dela bahituen trukea, indarrean diren legeen erabilera baizik.\nSuitzako gizartearentzat nahiko sinestezina izan zen telebista publikoan egindako elkarrizketa batean, komunikatiboki zeinen gaizki argudiatu zuen Dastis ministroak bere posizioa. Puigdemont entregatu beharreko gaizkile arrunta zela eta erreferendumik ez zela egingo Konstituzioak debekatzen duelako, eta kitto. Gatazka politikoaren ukazioak Espainiako Gobernuaren sinesgarritasuna kaltetzen du argi eta garbi.\nEstrasburgoko Giza Eskubideen Europako Auzitegian aditua zara, zein erabilera izan lezake helegite bat aurkeztuz justizia europarrera jotzeak, halako prozesu batek dakarren denbora luzatzea kontuan hartuta?\nHeriotza zigor edo tortura arrisku handiko kasuetan izan ezik, Europako justiziak ez du behin-behineko neurririk agintzen. Beraz, behin-behineko neurririk ez, baizik eta hiru eta zortzi urte bitartean luza daitezkeen prozedurak hasiko dira.\nEz dut uste Europako justiziak epe motz edo ertainean arazoak konponduko dituela espero behar denik. Hala ere, egun ematen diren oinarrizko eskubideen urraketek nolabaiteko aitortza behar dute. Iraupen lasterketa da eta epe luzean egin beharreko borroka dugu hau. Hamar urte barru iritsi arren, erabilgarri izan daitezke aitortzeko egun Katalunian gertatzen ari dena ezin dela onartu eta oinarrizko eskubide politikoen urraketa dela.\nMomentu honetan Anna Gabrielek Espainiako lurraldean atxiloketa agindua du, baina egozten zaizkion delituek ez dute kartzela zigorrik. Bera itzularazi eta hemen dagoenean delitu berriak egozteko amarrua izan liteke?\nEz dugu Espainiako justizian konfiantzarik, ez dakigu zer egin nahi duten. Hala ere, argi dago atxiloketa edota prozedura injustu baten arriskua dagoen bitartean ez dela itzuliko.\nNoiz amaituko da arrisku hau?\nEz dakit, hemengo abokatuei galdetu beharko zenieke... edo Errepublikaren egunean edo haiek dioten egunean. Delitu politikoa jende zintzoaren delitua da. Ez dut uste Anna edo gainontzeko erbesteratuek deliturik egin dutenik. Eta, egin badute, jende zintzoaren delitua da.\nKanal hauetan artxibatua: Katalunia independentziarantz | Suitza | Espainiako Gobernua | Espainiako politika


Sopelako Udala - Asteburu honetan “Euskal Herriko Gazte Surf Zirkuitoa 2017” ospatuko da Sopelan\nZu hemen zaude: Hasiera Albisteak Asteburu honetan “Euskal Herriko Gazte Surf Zirkuitoa 2017” ospatuko da Sopelan\nAsteburu honetan, maiatzak 13 eta 14, Euskal Herriko Surf Federazioak antolatutako “Euskal Herriko Gazte Surf Zirkuitoa”ren lehenengo etapa Sopelako Barinatxe hondartzan ospatuko da. Zirkuitua 4 etapaz osaturik dago eta 14 eta 18 urte baino gutxiagokoei zuzendurik dago.\nBigarren froga ekainaren 10 eta 11n izango da Donostiako La Zurriola hondartzan, hirugarrena, urriaren 9an (lekua erabakitzeke dago) eta laugarrena eta azkenekoa, aldiz, Karraspion, Lekeitio, azaroaren 4 eta 5 edo 10 eta 11an.\nHonakoak dira zirkuitu orokorreko irabazleentzako sariak:\n– Sub 14 Neskak eta Mutilak: World Surf League-ko Wildcard Pro Junior Sopela 2018an parte hartzeko sarrera.\n– Sub 18 Mutilak: 2018 Euskal Surf Zirukuituko Wildcard Mundakarako gonbidatu plaza.\n– Sub 18 Neskak: 2018 Euskal Surf Zirukuituko Wildcard Orruarako gonbidatu plaza.\nInformazio guztia: www.wavescores.net


FVEM patronalari mozorroa kentzeko eskatu diogu Bizkaiko Metalgintzako sindikatuok | LAB SINDIKATUA\nIndustria Metalgintza FVEM patronalari mozorroa kentzeko eskatu diogu Bizkaiko Metalgintzako sindikatuok\nFVEM patronalari mozorroa kentzeko eskatu diogu Bizkaiko Metalgintzako sindikatuok\nFVEM patronala Barakaldoko BEC-en ari da ospatzen Industriaren Eguna, eta Bizkaiko Metalgintzako sindikatuak bertara joan gara protesta egiteko. Hain zuzen ere, patronalak sektorea lanerako erakargarria dela saldu nahi du, baina errealitatea bestelakoa dela ohartarazi dugu.\nHauxe da Bizkaiko Metalgintzako mahai negoziatzailean ordezkaritza dugun LAB, ELA, CCOO eta UGT sindikatuon oharra, ESK, CGT, USO eta CNT sindikatuekin batera egindakoa, gaurko mobilizazioa dela eta:\nFVEM patronala Industriaren Eguna ospatzen ari da gaur, sektorea erakargarri egin nahian, joan den mendeko lan baldintzak aplikatuta kaskartzen ari denean. Eta hori Euskadiko lan sektore handiena dela, urtetako irabaziekin. Eklitaldi honen bitartez, sektorea erakargarria dela eta etorkizun oparoa duela erakutsi nahi du, baina errealitatea bestelakoa da ¿Zer da FVEM patronalarentzat sektore erakargarri bat?\n-Emakumeen presentzia sektorean %15 ingurukoa izatea?\n-Soldata arrakala egotea emakume eta gizonen artean?\n-Izugarrizko lan istripu kopurua izatea?\n-Kualifikatutako langileek ihes egitea lan baldintza kaskarren eraginez?\n-Euskal gazteen artean dagoen behin behinekotasun kopurua handia izatea?\n-35 urte azpiko langile baten kurrikulumean hamar enpresa desberdin agertzea?\n-Enpresaz aldatzen den bakoitzean lan baldintzak okerrera egitea?\nSindikatuok argi dugu. Hitzarmen duin batek, beste gauza askoren artean, errealitate hauek guztiak gelditu behar ditu. Industriaren etorkizuna duina izan dadin oinarriak jarri behar ditugu. Eta hau posible izango da industria inklusibo batekin, seguruago batekin, parekideago batekin, eta egonkortasuna eskainiko diena emakume eta gazteei.\nHorrenbestez, FVEM patrionalari mozorroa ken dezala exijitzen diogu, gezurrak esateari utz diezaiola mahaitik kanpo esaten duenean sektorerako hitzarmen duin bat nahi duela, mahaian ez dituenean arazoak jorratzen.


Indra (mitologia) - Wikipedia, entziklopedia askea.\nIndra, vedismoko (hinduismoaren aurreko erlijioa) jainko nagusia zen Indian. Heroi eta protagonista nagusi bezala agertzen da Rig-veda lanean (K. a. XI. mende inguruan). Atmosferaren eta ikus daitekeen zeruaren jainkotzat hartzen da.\nJayanti (en) , Arjuna (en) eta Vali (en)\nBeranduago, hinduismoan, erdijainko (jainko txikiak) guztien errege bihurtu zen, eta Brahma, Vishnu eta Shivak gainditu zuten.\nBere arma, tximista da (vashra). Bere vajana (ibilgailua), Airavata elefantea da, Indrak, euria erorarazten duen hodeia irudikatzen duena.\nBeste gauza batzuen artean, eskuineko begi-niniaren jainko gobernaria da (ezkerreko begi-ninikoa, bere emazte Indrani edo Sachi delarik).\nBere larruazala, zuria edo horia da, eta, bere gorputza, betiledun begiz josia dago, munduan gertatzen den guztia ikustea ahalbidetzen diotenak.\nIzatez, begi horiek, Gotama jakintsuaren madarikazio-bedeinkapen bat izan zen. Indrak, jakintsuaren emaztea zen Ahalya liluratu zuen. Aszetak, adulterio honen berri izatean, Indraren gorputza, hamarnaka bulbaz betetzea eragin zuen. Indrak, penitentziak egin zituen barkamena eskatzeko, eta, jakintsuak, azkenik amore eman zuen, bulba horiek begi bihurtuz.\nHinduismoko testuetan, Indra, jainko nagusi bezala duen postua galtzeko beldurra duen jainko bat da. Horregatik, jainkoak, Vishuamitra bezalako gizakiren batek, hurrengo berraragitze batean igotzea eta Indraren postua hartzea ahalbidetuko dion karma irabazteko hersturak egiten dituela jakiten duenean, honek, zeruko emagaldu edo apsarak (Urvashi, Rambha edo Menaka kasu) bidaltzen ditu, gizaki hori liluratu eta aurrerapen mistikoa galarazteko.


Twitter sare sozial matxista eta arrazista da, "emakumeentzat toxikoa" Sustatu.eus - Teknofiloen albistegia\n2018-12-19 : 10:20\nHainbat bolondresen laguntzarekin, Amnistia Internazionala erakundeak ikerketa bat egin du Twitterren emakumeek duten jazarpena aztertzeko. Erresuma Batuko eta Amerikako Estatu Batuetako 778 emakume tuiterlariren kontuak aztertu dituzte, guztira 280.000 txio baino gehiago, guztiak ere 2017an zehar argitaratukoak.\nBildutako datuen arabera, emakume hauek jaso dituzten txioen %7,1 desegokiak zirela eta erasotzat har zitezkeela. Hau da, emakume horiek, 30 segunduro, erasotzat edo jazarpentzat har daitekeen txio bat jasotzen dute. Txioen artean "agresiboak" (heriotz-meatxuak, jazarpen arrazistak, eta abar) zein "problematikoak" ("joan platerak garbizera" modukoak) identifikatu dituzte.\nZuriak ez diren emakumeen kasuan erasoak %34 gehiago dira, eta komentario arrazistak %84 gehiago.


Egindako ekintzak – Oarsoenergia\n50/50 IKASLEKO PROIEKTUAK\nOarsoaldeko sei ikastetxek energia aurrezteko ekintzak egin dituzte\n2018an, Oarsoaldeko 4 ikastetxetan 50/50 proiektu jarri ziren abian, herritarren ohiturak aldatuz energia aurrezteko; kasu honetan, ikastetxe horietako hezkuntza-komunitatearenak (irakasleak, ikasleak, irakasleak ez diren langileak, familiak…). 50/50 proiektuak aurrezkia sortzen duten ekintzak dira, eta horien % 50 ikastetxera itzultzen da zuzenean, hurrengo ikasturtean erabilera librea izan dezan, eta beste % 50a Udalak inbertitzen du zentroaren efizientzia eta energia-aurrezpena hobetzeko.\n2019/20 ikasturtean Errenteriako bi ikastetxe berri atxiki zitzaizkion proiektuari:\nENERGIAREN ASTEA ERRENTERIAN\nHerritarrek energia berriztagarrien eta energia-eraginkortasunaren inguruan parte hartzeko jarduerak\nErrenterian Energiaren Astea ospatu da azken 4 urteetan, Energia Iraunkorraren Europako Astearekin batera. Bertan, energia berriztagarriei eta herritarren eraginkortasun energetikoari buruzko dibulgazio-, sentsibilizazio- eta aholkularitza-ekintzak egin ziren, partaidetza-tailerretatik hasi eta haur eta nerabeekin egindako azoka edo jardueretaraino. 2020rako planifikatutako jarduerak bertan behera utzi behar izan ziren COVID-19 delakoaren ondorioz.\nErrenteriako energiaren astearen web gunea\nAldundiak energia-kontsumoa murrizteko prestakuntza-tailerrak eskaini dizkie herritarrei\n2017az geroztik, Gipuzkoako Foru Aldundiak, Gipuzkoa Argituren bitartez, hainbat tailer egiten ditu Lurralde Historikoko udalerrietan, eta horietako batzuk Oarsoaldean eman dira.\nGipuzkoa Argitu programaren helburua da energia-kontsumoaren murrizketa bultzatzea, batez ere energia elektrikoarena, modu erraz eta errazean, lurraldeko etxeei, saltokiei eta enpresa txikiei zuzendutako tresnen bidez, ahultasuna eta pobrezia energetikoa prebenitzeko eta murrizteko.


Uztailaren 28an, larunbata, Merkatu Txikia izango da Mutrikuko Beheko Plazan.\nNoiz 2018/07/28 09:00 - 14:00"\nNon Beheko Plaza\nMerkatu txikia Uztailaren 28an, larunbata, Merkatu Txikia izango da Mutrikuko Beheko Plazan. https://www.mutriku.eus/eu/agenda/merkatu-txikia-4 https://www.mutriku.eus/eu/agenda/merkatu-txikia-4/@@download/image/Merkatu txikia28.07-TX.jpg\nBihar, Uztailaren 28, larunbata, Merkatu Txikia izango da Mutrikuko Beheko Plazan. Oraingoan, berrikuntza bezala, azpimarratu nahi da, ekoizle berri batek hartuko duela parte, merkatu eder honi produktu berri bat gehituko diolarik: La Mutrikuarra arrain kontserbak.\nHona hemen azokaren inguruko datu gehiago.\nEguna: Uztailak 28, larunbata\nIbiri, Antia eta Ekoalboraz baserrietako produktuak izango dira eskura. Horrez gain, Ondare enpresako mermelada eta barazki kontserbak, Iratxe loradendako landareak, eta Goienetxeko ardi gazta erosi ahal izango dituzte herritarrek. Oraingo merkatuan, lehen aldiz, La Mutrikuarra arrain kontserbak erosteko aukera ere izango dugu.\nHurrengo merkatuak :\nUda sasoian bete betean sarturik, baratzako produktu bikaina erosteko aukera izango da. Gogoratu nahi dizuegu abuztuan zehar ere bi merkatu izango direla, abuztuak 11an eta 25ean.\nMerkatu plazari bultzada:\nAzken urte hauetan, Merkatu Plazari bultzada eman nahian, hainbat lan burutu dira, merkatuak bere itxura hobetu dezan, erosleentzat ere erakargarriagoa izan dadin bertan erosketak egitea.\nLan ildo honi jarraituz, azken interbentzioa aste honetan egin da. Kontutan izanik hirigune historikoan zeuden hainbat lokal hutsetan jarritako argazki zaharrekin eginiko ekimenak herritarren artean harrera ona izan zuela, Merkatu plazako sarrera gunea ere honelako argazki batekin atondu da.\nAste honetan bertan jarri dute panel berria, Merkatu Plazako sarreraren itsura aldatu eta emakumeen irudiari garrantzia emanaz. Guzti honekin, Mutrikuko Udalak, Lekuko Kontsumoa indartzea helburu du.


25 DE NOVIEMBRE. DÍA INTERNACIONAL CONTRA LA VIOLENCIA MACHISTA | LAB SINDIKATUA\nIndarkeria matxista egiturazkoa da. Bizitzako esparru guztietan gertatzen da. Ez da eremu pertsonal edo pribatukoa, edo bi pertsonaren artekoa, ezta «gaixo» batzuen ekintza ere. Sistema patriarkalak emakumeok eta sexu-genero arauarekiko disidenteak garen pertsonak egokitu nahi diguten mendeko lekuan mantentzeko duen moduetako bat da.\nBeraz, lan-eremuan ere gertatzen da: ostalaritzan, lantegietan, udaletan, garbiketan, Eusko Jaurlaritzan, nekazaritzan, etxeko lanean, nagusien egoitzetan, supermerkatuetan, etxez etxeko laguntzan, edozein bulegotan, merkataritzan, garraioan, baita gure erakunde eta sindikatuetan ere. Guztion ardura da baliabide eta mekanismo guztiak martxan jartzea, horrelakorik gerta ez dadin. Baina, noski, erantzukizun guztiak ez dira berdinak. Lan-arloan, enpresari dagokio horrelako indarkeriak prebenitzeko eta, behin gertaturik, aurre egiteko eta erreparatzeko mekanismo horiek erabiltzea.\nHori dela eta, azaroaren 25ean indarkeria matxistaren aurkako protokoloek gure erakundeetan ere duten garrantzia azpimarratu nahi dugu. Indarkeria matxistaren aurrean ezer ez egiteak hura legitimatzea esan nahi duelako, horretaz ez hitz egiteak ez duelako desagerraraziko, eta uste dugulako, balio feministetan oinarritutako erakunde gisa, indarkeria matxistari aurre egin behar diogula. Gure apustua indarkeriaren erreparazioa, ez-zigortzailea eta erantzukizun komunitarioa da.\nIldo horretan, lantokiei exijitzen diegu protokolo espezifikoak eta eraginkorrak abian jartzea. Eta salaketa bat dagoen bakoitzean aktibatzeko eta ikertzeko eskatzen dugu. Ez digu ezertarako balio protokoloak izateak gero aktibatzen ez badira.\nEta hori guztia, gure erantzukizunetik eta eredutik exijitzen dugu.\nIndarkeria matxista borrokatu!\nLantokiak indarkeria matxistarik gabeko guneak izateko borrokatzen jarraituko dugula berretsi dugu...\nInork ikusi nahi ez duen zapalkuntza ikusgarri egin dugu\nEmakumeok etxean, kalean eta lantokian libre izan nahi dugula aldarrikatuko dugu...\nAinhoa Etxaide: “Indarkeriaren alternatiba bestelako jendarte bat eraikitzea da”\nEmakumeon pobretzeari aurre egingo dio LABek Gasteiz, Bilbo, Donostia eta Iruñean\nFeminismoak aske egiten gaitu!\nIndarkeria sexistaren «milaka aurpegi» azalarazi eta salatu ditu LABek\nHitzaldia eta elkarretaratzea indarkeria sexistaren milaka aurpegi salatzeko\nLABeko emakume eta pentsionistek borrokan jarraitzeko konpromisoa mahaigaineratu zuten\nGu ere azaroaren 25ean kalean egongo gara emakumeonganako indarkeriaren aurka!\n“La larga marcha de las mujeres por su efectiva integración en...\nLAB kalean izan da sexu jazarpenari STOP esateko\nLAN JAZARPENAREN AURKA MOBILIZAZIOAK IRAGARRI DITU LAB SINDIKATUAK


Urdaibaiko Kudekatea eta Erabilpen Egitamu Gidarian, 80 zenbakiarekin, instalakuntza protoindustrial gisa sailkatuta dagoen teilagin-labe hau Kortezubiko udalerrian, Santimamiñerako bidean, Terlegizko auzorako gurutzetik 300 m-ra eta Larrondoko iturritik oso gertu dago kokatuta. Hain zuzen ere, ezponda baten gainean eraikita dago. Bere kokalekua estrategikotzat har daiteke, Terlegiz auzoaren erdigunean aurrealdean aurkitzen baita, egungo errepidearen ondoan (aintzina, komunikazio bide legez erabilitako lekuan). Urdaibaiko itsasadarraren ibilguarekiko zeharretara doan haran baten barrenean dagoen eta Kortezubiko erdigunea Basondo eta Oma auzoekin lotzen dituen errepidearen ondoan hain zuzen.\n1982an, errepidearen zabaltze-lanetan aurkitu zen. Lanak egituraren zati batean eragina izan zuenez Iñaki Garcia Camino arkeologoaren zuzendaripean larrialdiko indusketa arkeologikoa egitea erabaki zen. Ikerketa arkologikoaren ondoren, Aldundiak estalkia zuen burdin sarearen bitartez labea zarratzea erabaki zuen.\nEgindako C14 azterketen arabera, ez baitago ezer idatzita, labe hau XVII. goizaldian eraiki zen. Gainera, Kortezubiko udalerriak lur zuri errefraktarioko mehategia dauka, geroago, Busturiko San Mames keramika fabrikak ustiatzen zuena eta, beharbada, instalazioaren jarduera eta azken produktuaren kalitatea bultzatu zuena.\n• (1)Aztarnategia kaltetzen zuen landaretza kentzea.\n• (2)Instalakuntza protoindustrial honen interpretazioa errazteko Iñaki García Caminok gidaturiko interbentzio arkeologikoa egitea. Horrela bada, goiko ganbara betetzen zuen lurra kendu eta beheko ganbaran 15 cm-ko lur-geruza indusitu zen lagin radiokarbonometrikoak eta antrakologikoak hartu ahal izateko.\n• (3)Aztarnategi arkeologikoa estalkian egokitze-lanak egitea. Teilatua berriztatiu, burdin sareko erdoila kendu, antioxidatzailea eta margoa eman, egituraren bi ganbarak hobeto ikusteko egurrezko pasarela eta eskilara eraiki kanpoaldeko ezkerreko aldetik.\n• (4)Aztarnategiaren seinalaztapena daturik aipagarrienak adieraziz.\n• (5)Ikuspegi dibulgatiboa duen ibilbide didaktikoa laboratzea eta paperean publikatzea.\n• (6)Interpretazio-panela jartzea, beste ideia batzuen artean, bertan nola egiten zen lan erakusteko.


Abangoardia eta etorkizuna aztergai, Basque Culinary Centerren - bizkaie.biz\nAtzo aurkeztu eben Sukaldeko elkarrizketak zikloa Andoni Luis Adurizek, Juan Mari Arzakek, Joxe Mari Aizega BCCko zuzendariak eta Iñaki Martínez de Albeniz ekimenaren edukien arduradunak. Urte askotako jarduera biziaren ostean, gastronomiaren eta sukaldaritzearen etorkizunari buruzko eztabaidea daukagu egiteko adierazo eban Martínez de Albenizek.\nBasque Culinary Centerren bertan egingo ditue saioal. Hainbat ikuspegitatik jorratuko dabe sukaldaritzearen abangoardia eta etorkizunaren gaiari, esaterako, diseinuaren, teknologiaren eta komunikazinoaren arlotik.Basque Culinary Centerreko zuzendari Joxe Mari Aizegak hizlarien mailea nabarmendu eban. Luju bat da artearen, teknologiaren, ikerkuntzearen eta modearen munduetako personaiek gastronomiari buruzko eztabaida honetan parte hartu nahi izatea. Berbaldiak alkarri lotuta egongo dira, eta interaktiboak izango dira.\nSukaldeko alkarrizketak ekimena 2007an sortu zan, diziplina askotako ezagutzen arteko zubiak eregiteko asmoz. Euro Toques kozineruen nazinoarteko alkarteak -18 lurraldetako 3.500 sukaldari baino gehiago hartzen ditu barruan- eta Basque Culinary Centerrek bultzatutako behatokia da. Munduko aditurik ospetsuenek hartzen dabe parte.


59. Oxilaingo burdinola-errotaren presa (Markina-Xemein)\nVillarreal Berrizkoa, Ilustrazioaren aitzindaria Euskal Herrian\n1669an Arrasaten jaioa, Pedro Bernardo Villarreal Berrizkoa Euskal Herriko Aurre-Ilustrazioaren erakusle izan zen, arrazoia eta espiritu zientifikoa pragmatismoaren eta industriaurreko ekoizpenari aplikatutako berrikuntzaren zerbitzura jarri zituena.\nOinarrizko ikasketak Bergarako jesuiten ikastetxean egin zituen, Euskal Herriko goi mailako irakaskuntzako erakunde aitzindarietako batean, Oñatiko Unibertsitatearekin batera. Iruñean jarraitu zituen ikasketak, jesuiten instituzio batean orduan ere. Bere goi mailako ikasketak Salamancan egin zituen. 1687an Arrasateko bere etxera itzuli zen, eta handik oinordetzan jasotako ondasunak kudeatzen hasi zen, erroten eta burdinolen artean, instalazio hidrauliko ugari hartzen zituztenak. Laster, Villarreal Berrizkoa Lekeition zuen etxera joan zen.\nBere familiak metatutako baliabideen kudeaketa pertsonalak bere pentsamolde pragmatiko eta zientifikoa erabiltzera eraman zuen, benetako arazoen irtenbide teknikoak bilatzeko. Izan ere, Euskal Herri kantauriarreko industria-sektorearen zati handi batek arazo horiek partekatzen zituen, euskal ibaien ibarrak antzeko aparatu mekanikoz beteta baitzeuden.\nBere liburutegi eta idazmahaitik, Pedro Bernardo burdinolen eta erroten instalazio hidraulikoei buruzko tratatu bat idazten hasi zen. Bereziki, berrikuntza garrantzitsuak egin zituen instalazio horietara beharrezko ur-bolumena biltzeko eta bideratzeko erabili beharreko hesiak eraikitzeko sisteman: arku eta kontrahorma-presak. Erromatarren garaian jada ezagutzen baziren ere, ez ziren batere ohikoak izan Erdi Aroan eta Aro Modernoan, garai horietan, grabitatekoak (falka sekzioko presa zuzen txikiak) asko zabaldu zirelarik. Egileak, bere aldetik, karga eta indarren proba enpirikoak egingo ditu, eraikuntza parametro batzuen arabera arrazionalizatzea ahalbidetuko diotenak (behar adina ur bideratzeko behar den altuera, ibilguaren zabalera osoa ur goraldietan, etab.). Gainera, proposamenak Kantaurialdeko eremu geografikora egokituko dira. Eremu horretan, ibaiek oso malda handiko tarteak dituzte, eta, askotan, 3 eta 6 metro bitarteko garaierak gainditu behar dira. Proposamenak ur-bolumen handiko ibaietan aplikatu behar dira, baina urte-sasoiko erregimenean. Gainera, ur-soberakinak husteko sistemak proposatu zituen, funtsezkoak eurite ugarien garaian.\nVillarreal Berrizkoa 1740an hil zen, eta bere ikerketa lanaren ondorioz, presa eta aparatu hidrauliko ugari kontserbatzen dira, horien artean hau, Oxilaingo errotari dagokiona.\nBarroetatarrena zen, Markinako bailarako leinu garrantzitsuenetariko batena, bere botere ekonomikoa burdinolaz eta errotaz osatutako industriaurreko gunean oinarritzen zuena. Oxilain baserriak oraindik instalazio hidraulikoen hondarrak ditu. Hala ere, urez hornitzen zituen presa da oraindik egoera onean dagoena.\nInstalazioa Villarreal Berrizkoaren agindupean eraiki zen, eta berak diseinatutako arku-sistemaren adierazgarritzat jo daiteke. Korrontearen kontra dauden bi arku eskartzano dira, erdiko kontrahorma batean eta ertzetako ostiko banatan bermatuta daudenak. Aurrealdea hareharrizko harlanduzkoa da, eta barrualdea, berriz, morteroa duen harlangaitzezkoa. Goialdean grapaz lotutako lauzak ditu, eta beheko isurbidea. Arkuen luzerak ibilguaren 26 metroko zabalera hartzen du.


Eslogan laborategian Koldo Izagirrerekin | Boligrafo gorria\nHasiera » Literatura » Eslogan laborategian Koldo Izagirrerekin\nEslogan laborategian Koldo Izagirrerekin\nInteresa piztu zuen igandeko Koldo Izagirreren tailerrak.\nPasaiako idazleak egoeraren deskribapenarekin hasi du saioa. “Gure konpetentziaren produktua zehatza da, irudi bat dauka, eraikina ere bai: erraustegia. Gure produktua berriz, difuso xamarra da. Aurka gaude, baina arriskua da ezer proposatzen ez dugula egoztea. Horrek publizitarioki ez du ondo funtzionatuko”, dio. Irtenbide bakarra dago: “Aurka daudenak beraiek dira, gu gara alde gaudenak”. Alegia, proiektuaren aurka elkartutakoak ari dira zerbait positiboa proposatzen; errauts zaleak berriz, kontra ari diren ideia azpimarratu behar da.\nZein euskarri dauzka Gipuzkoa Zutikek horretarako? Hedabide handiek gaia isilarazteko apustua egin dutenez, ahotsa, pankarta, pintaketak eta irratia aipatu ditu idazleak mezua zabaltzeko euskarri gisa.\nOndoren, erraustegiaren inguruko kontzeptuak idazten hasi da arbelean: “Erraustegia, errautsa, zaborra, kea…”. Horiek Zubietako proiektuarekin lotzen diren hitz negatiboak. Beste lerro bat, gaiarekin lotutako hitz positiboentzat: tailerrera etorri direnak hasi dira, “osasuna”, “ekologia”, “ekonomia”… aipatzen. Puntualizazio bat Izagirreren aldetik: “Hitz horiek abstraktuak dira, bila ditzagun hurbilagoko kontzeptuak”. Berriz ere hasi da taldea: “arnasa”, “bizia”, “ongarria”… Eta beste hitz negatibo sorta bat atzetik: “pozoia”, “kutsadura”, “gaixotasunak”, “minbizia”… “heriotza”, azken finean.\nKontzeptuen talkatik eslogan berritzaileak\nBehin arbela hitzez beterik, elkarrekin kontrajartzeko proposatu du Izagirrek. Sinpleenetik hasteko dio, lehen graduko baieztapenetatik. “Errautsik ez, ongarria bai”, dio norbaitek. “Ez erraustu, ongarritu etorkizuna”, gehitu du beste batek. “Ondo, baina ez dezagun dena hasieratik deskubritu, hau izan liteke kanpaina bat”, dio Izagirrek, “etorkizuna” hitza geroago gehitzea proposatuz, elipsiek ere asko esaten dute-eta.\nHurrengo urratsa: saia gaitezen eslogan akusatiboagoekin. “’Zuek’ erabiliko dugu?”, galdetzen du norbaitek. Gehiegi beharbada: “haien” edo “beraien” erraustegia dela esan dezakegu ordea; edo “negozio hori”. “Osasuna ez da negozioa”, atera da taldetik, proposamen horri tiraka.\nNazien tximiniak eta Zubietakoak, konparazio baliagarria?\nSuntsipenaren ideiaren inguruan bueltaka hasi da taldea halako batean eta, ideia horrekin lotuta, nazien esterminio-zelaiez. Erabili daiteke Zubietako erraustegiaren kontra? Tira, haietan ere tximiniak elementu oso deigarria ziren. Elkartutakoen errotak bueltaka, atera da esloganik: “Auschwitzeko trena Zubietatik pasatzen da”, da lehenbizikoa. Pixka bat findu da emaitza Izagirreren laguntzaz: “Zubietako kea, Auschwitzeko gasa”.\nNolanahi, idazleak garrantzia daukan kontu bat gogora ekarri du: faxismoaren kontra armekin borrokatu zuen alderdia izan zen EAJ, eta historia erabiltzekotan, iraganaren alderdi guztiak kontuan izan behar dira. “Gainera badago ‘faxista’ hitzaren banalizazio bat”, azaldu du. Akaso mota horretako esloganak ez dira eraginkorrenak beraz.\nKalean kantatzekoak: erritmoa eta eufoniaren garrantzia\nFrankismoko manifestazioetan asko kantatzen zen lema ekarri du Gipuzkoa Zutikera Izagirrek: “AS-KA-TASU-NA”, erritmoa markatuz ahoskatu du, “pan-pan-panpan-pan”. “Eufonia sortzen zuen, kanpai-hotsaren antzeko zerbait, kale estuetan sartzean eragiten zuen halako sentsazio bat”, gogoratu du.\nManifestazioetan kantatzeko moduko esloganak hasi dira ateratzen, arbeleko hitz sorta baino askoz gehiago baliatu gabe beti: “Errautsaren aurka, ar-na-sa”, “E-rrau-tsa, e-torki-zun bel-tza”, “E-tor-kizu-na, ez da errau-tsa”… Azken horri isatsa jartzea ere proposatu du idazleak: “E-tor-kizu-na, ez da errau-tsa! Ez da errau-tsa, bai-zik arna-sa!”.\nBigarren graduko esaldiak pankartetarako\nIdatzizko euskarrietan erritmoak ez du hainbesteko garrantzirik. Pankartetan, adibidez, beste mota bateko jokoak egiteko aukera dauka Zubietako planak geldiarazteko asmoz ari den herritar animatuak.\nEta “plan” hitza aipatu dugunez, zergatik ez lotu “planeta” hitzarekin? “Hitz potentea da”, dio albo batetik dibertitzen hasia den partaide batek. “Planeta ez dago zuen planetan”, bota du bertsolari-senez enpo dagoen norbaitek.\nAre gehiago, “plan” hitzak badu beste adiera bat, “zein da gaurko plana?” galdetzen dugunean, adibidez. Hortaz: “Planetak ez du planik nahi zuekin”? Atzetik datoz beste zenbait proposamen: “Planetak beste plan bat nahi du”, izan da gehien gustatu denetako bat. “Umorea dauka esaldi horrek”, dio Izagirrek. “’Planetak beste plan bat behar du’ esango bagenu serioegia litzateke. Inportantea da umorea. Gure aurkakoak oso tristeak dira, beti legea eta horrelako kontuak erabiltzen dituzte egiten dutena justifikatzeko”.\nErein, erre eta orain\nZubietako tximiniatik errautsa ateratzen denean zabaldu egingo da, nekazariak hazia zabaltzen duen gisa berean. “Erein” aditzarekin jolasteko aukera ematen du horrek. Berriz ere taldea lanean: “Gaixotasunak ereiten”? “Bai”, dio Izagirrek, “baina ez dezagun hainbeste akusatu”. “Errautsa erein, heriotza jan”, apuntatzeko denbora eman digu horren ondoren sortu diren esaldi guztien artetik.\n“Errautsa” eta “erre” hitzek ere askorako eman dute, esaera zaharberritu baterako, adibidez: “Errautsa ez da errenta”.\nGipuzkoako Foru Aldundiak bere irudi korporatiborako erabiltzen duen “Orain Gipuzkoa” ere komentatu da. Diputazioaren sail bakoitzak erabiltzen du “Orain” hori, bere lana izendatzeko, besteak beste Ingurumen departamenduak –“Orain Ingurumena” izena duen Twitter kontu bat dauka–. “Oso erraz jarri digute”, dio Izagirrek: “Atzean zerbait eranstea besterik ez da falta, adibidez, ‘Orain Ingurumena hondatu’”.\nParetak pintatzeko, esaldi konplexuagoak\nPankartak pasatzen ikusten ditugu, manifestazioen oihuak entzuteko gertu samar egon beharra dago; baina pintaketak kalean geratzen dira. Oinezkoak har dezake segundo bat irakurtzeko eta buelta batzuk emateko. Horrek esaldi konplexuagoak idazteko aukera asko ematen dizkio bizitzaren aldeko ekintzaileari.\nIraingarria izan daitekeen esparruan sartu da taldea aurrena. “Zaborrak arazoa dira gizarte zibilizatu honetan”, esplikatu du Izagirrek. Baina gizartearen benetako arazoa zaborra da? “Arazoa zaborra da: zuek”, esaldi punki samarra atera da taldetik. “Finagoa egin liteke”, idazlearen arabera: “Zaborra zaborraren esku”. “Zaborrak Goia jo du”, dio umoretsu atze samarrean dagoen norbaitek. Algarak. “Oso jende gaiztoa elkartu zarete”, barrez Izagirrek.\nFormulazio zintzoxeagoen bila, Garoñako zentral nuklearraren eta Zubietako erraustegiaren arteko konparazioa proposatu du Sua nahi, Mr Churchill? liburuaren egileak: “Garoña ez, Zubieta bai?”.\nInork ukatuko ez duen zerbaiti heldu behar zaio. Adibidez, nork jarriko du auzitan planeta arriskuan dagoenik? “Planeta arriskuan dago, Gipuzkoa ez?” idaztea da aukera bat. Edo, erraz-erraz, esaldia bigarren graduko bihurtu, galdera ikurra kentze hutsarekin eslogana ironikoa bihurtzen baita.\nBizikletek eragindako minbizia eta Italiara bidaia\nUmoretik jo du eslogan politiko eta poetikoen tailerraren bukaerako zatiak. Odon Elorzaren agintaldian Donostiaren ikur bihurtu ziren bidegorriak jarri ditu mahai gainean Izagirrek, pintaketaren irakurlea jokoz kanpo utziko duen esaldia proposatzeko: “Bizikletek minbizia sortzen dute”. Inor ezin da ados egon, noski; baina esaldian ez dagoen zerbait geratzen da buruan: zerk sortzen du minbizia? Erraustegiak.\nItaliara bidaiatzeko proposamena ere egin zuen Izagirrek saioaren amaiera aldera. Mafiaren inguruko iruditeriak askorako eman dezake, kontuan izanda han ere hondakinen kudeaketaren parte bat famiglia batzuen esku dagoela. “Mafia zaborrarekin aberasten da… Italian”, izan zen proposatutako esaldia.\nIzagirrek irratirako prestatutako testu bat ere ekarri zuen, bi lagunen arteko elkarrizketa xelebre batekin: zaborren inguruan ze negozio ilun dagoen (Italian) aipatzen; eta batzuk nola aberasten diren zaborrekin, Italian; eta sinesgaitza dela horrelako kontu batekin negozioa egin nahi izatea, Italian. Hemen ez, Italian.\nLorea Arrieta Zubillaga | 2016 ekaina 16 at 21:34\nAurreko astelehenean zure kronika-erreportaje hau irakurri nuenean harrituta gelditu nintzen, txora-txora eginda, nolako argitasunez adierazi zenuen tailer hartan bizi izandakoa… Ni bertan izan nintzen, eta esperientzia ezin aberatsagoa gertatu zitzaidan Koldo Izagirre bezalako artista batekin lanean aritzea, baina zure kronika horrek beste balio bat erantsi zion guztiari, hariak zuloak nola, hala josi baitzuen nire gogoan, baita paperean ere, hitz eta esaldi soltez gorde nuena.\nEta, hala, inpresionatuta, hasi nintzen idazten zuri hori adierazteko, eta bertan behera utzi nuen laudorio-lana, lotsa eman zidan…\nBaina, gaur, zure kronika irakurri duen beste lagun baten hitzak ailegatu zaizkit “… oso interesgarria. Gaia bera, noski, baina baita erreportajea ere: zein erraz, ondo, egoki kontatua dagoen han gertatu zena.”…\nBada horixe bera: zu ere artista handia zarela!


Wadena konderria (Minnesota) - Wikipedia, entziklopedia askea.\nWadena konderriaren kokapena AEBtan\n1.388,93 km2 (%98.72)\n18,04 km2 (%1.28)\nWadena konderria (ingelesez: Wadena County) Minnesotako konderri bat da, Ameriketako Estatu Batuetan. Hiriburua Wadena da. 2010eko zentsuaren arabera 13.843 biztanle zituen, Wadena kilometro koadroko azaleran.\nWadena konderriak 1.406,97 kilometro koadro ditu. Horietatik 18,04 ura dira. Beste 1.388,93 lurra dira. Biztanleria dentsitatea 9,84 da.\n2010eko zentsoan bizi ziren 13.843 pertsonetatik 13.438 txuriak edo hispanoak dira. Horietatik hispano edo latino kategorian 176 dira. 109 beltzak edo afroamerikarrak. 64 amerikar natiboak ziren eta 0 Hawaii edo Pazifikoko irletako natiboak. 36 asiarrak ziren. Bestelako arraza bat kategorian 1 biztanle daude. Bukatzeko euren burua arraza bat baino gehiagotan 195 pertsonek kokatzen zuten.


PAL: existitzea, erresistitzea, borrokatzea - Nor\nPAL: existitzea, erresistitzea, borrokatzea\nExistitzea eta erresistitzea. Hori da PAL Palestinian Animal Leagueko ekintzaileen eguneroko errealitatea. Existitzea, erresistitzea eta borrokatzea. Batek bertzea ekartzen baitu. Horri buruz aritu dira PALeko kide Ahlam Tarayra eta Ahmad Safi, Euskal Herrian. Atzo, Hernaniko Urumea Herri Gunean izan ziren, eta, gaur, Bilbon eskainiko dute hitzaldia, Deustuko Herriko Tabernan, 19:00etan. PALeko ekintzaileek mezu garbia zabaldu nahi izan dute: “Gure lurra askatu nahi badugu, lehendabizi gizakiak eta bertze animaliak askatu behar ditugu”.\nLurra ostua denean, askatasunik ez - Palestinara bidaia (1/3) - Nor 21 abuztua, 2019 at 8:49 am\n[…] hilabete batzuk proiektu hau esku artean daukagula, eta irrikatan nengoen Palestina ezagutzeko. PAL Palestinian Animal League taldeko kideak bisitatu nahi genituen, haiek egiten duten lana gertutik ezagutu, Palestinako egoeraz […]


Unibertsitateko irakaskuntzaren zati bat internet bidez emango da – Gazteon KZ\nUnibertsitateko irakaskuntzaren zati bat internet bidez emango da\n2020-09-19 2021-03-08 Unai Gandarias\nMusukoaren erabilera derrigorrezkoa izango da unibertsitate guztietan.\nUNAI GANDARIAS /2020-09-02/ Unibertsitateak eskolen itzuleraren aurrean jarduteko protokoloak amaitzen ari dira. Manuel Castells buru duen ministerioak adierazi duenez, “Eredu misto” batekin bermatuko dute ikastaroa, aurrez aurreko jarduerak eta “online” motako jarduerak uztartuko baitituzte.\nGoi-mailako ikastetxeek sistema hibrido horren alde egiten dute, epidemia-egoerak une bakoitzean ahalbidetzen duen proportzioan. Gainera, unibertsitateek “hezkuntza-komunitate osorako sarbidea eta beharrezko baliabideak” bermatuko dituzte “ekitate baldintzetan”.\nManuel Castells Ada Colau ministroak azaldu duenez, Unibertsitate Politikaren Konferentzia Nagusiaren batzorde delegatua, unibertsitateek eta erkidegoek ordezkaritza dutena, hil honen amaieran bilduko da ikasturte hasiera koordinatzeko, eta irailean Espainiako Unibertsitate Errektoreen Konferentzia (CRUE) bereganatuko du.\nMinisterioak gogorarazi duenez, joan den ekainaren 10ean, Osasun Sailarekin batera, osasun arloko gomendioen eta prebentzio-neurrien zerrenda bat egin zen, Estatu osoko unibertsitate-zentroetan aplikatzeko; erkidegoek, horietan oinarrituta, unibertsitateekin egin dituzte horiek ezartzeko protokoloak eta planak.\n“Erkidegoetako osasun agintariek, Osasun Ministerioarekin batera, Covid-19 pandemiaren egoeraren eta bilakaeraren arabera, prebentzio eta jarduera neurri berriak ezar ditzakete unibertsitate zentroetan”, argudiatu du, hala ere, Unibertsitateek.\nCastellsek zuzentzen duen ministerioa “jarraipena egiten eta lan egiten ari da Espainiako unibertsitate-sistema osoa erkidegoekin eta CRUErekin ondo koordinatzeko”. Bestalde, kontingentzia-planetan jasotako neurri digitalek unibertsitate-sistemaren digitalizazio-estrategia indartua behar dute, bai balizko larrialdi-egoeretarako, bai irakaskuntza-modalitateak malgutzeko.\nEstrategia horrek berekin dakar unibertsitateetako ekipamendu informatikoa eta sare telematikoak hobetzea, irakasleak lineako irakaskuntzan trebatzea eta unibertsitate-administrazioaren laguntza izatea ikasle guztiak behar bezala konektatzeko; horrela, ikasleak ez dira diskriminatuko eten digitalak irauten duelako.\n← BilbaoEszenak antzerki ikastaroetan izena emateko epea irekita dago jada\nC. Tanganak musikaren etorkizunaz eztabaidatuko du Bilbon →\nZentsura Interneten: Masen kontrola eta manipulazioa\n2022-03-16 2022-03-16 Unai Gandarias\nEuskal gazteria, solidarioena eta konprometituena\nIkasketak hautatzerakoan kontuan hartu beharko faktoreak\n2021-03-18 2021-03-18 Libe Garcia Kandina


Armando Pérez de Prado, Leongo Ospitaleko kardiologo interbentzionista | Consumer\nArmando Pérez de Prado, Leongo Ospitaleko kardiologo interbentzionista\nGaixotasun koronarioak eragiten du diabetesa duten helduen heriotzen %60\nPérez de Pradok paziente koronarioak operatzen ditu Leongo ospitalean, obturatutako baso batean odol-fluxua leheneratzeko. Ez da zirujaua, eta egiten duena ez da, berez, kirurgia, baizik eta interbentzionismo koronario perkutaneoa (BBA), ohiko kirurgia baskularraren alternatiba. Teknika horri buruz hitz egiten dugu, baita diabetesa duten pazienteetan duen aplikagarritasunari buruz ere.\nZirujau torazikoek sorbaldaren gainetik begiratzen dizue…\nEztabaida dago zer metodok ematen dituen emaitza hobeak, eta oraindik ez da argitu zein den hobea. Baliteke paziente batzuek arterietako anastomosi koronarioaren onura hobea izatea, mentuaren bidez (CABG), hau da, metodo kirurgikoa. Beste batzuek, berriz, gutxi ez direnez, ebakuntza koronario perkutaneoa (PCI) baliatuko dute.\nZer da BBA bat?\nAngioplastia koronarioa da, Andreas Grüntzig vienar kardiologoak 1977an asmatutako hodi buxatuaren buxadura konpontzeko metodo ez-kirurgikoa. Gaur egun, kardiologiako edozein ospitale-unitatetako ohiko metodoa da. Kateter baten bidea aprobetxatu behar da (besteak beste, zainean edo arterian sar daitekeen gailua), botikarekin bustitako edo ez bustitako protesi bat jartzeko, ontzia desbuxatuko duena eta berriz buxatuko ez duena (zunda kentzean ontzia berriz itxiko duena).\nBartzelonan parte hartu duzu EuroPCR 2008 kongresuan, eta koronariopatia duten paziente diabetikoei esku hartzeko erronka azpimarratu duzu.\n"Beharrezkoa da jarraibide eta teknika kirurgiko espezifikoak planteatzea paziente diabetikoarentzat"Gaur egun, EuroPCR da Europan egiten den esku-hartze kardiologikoaren arloko topaketarik garrantzitsuena. Oraingo honetan, 12.000 profesional bildu ditu munduko leku guztietatik, batez ere Europako herrialdeetatik, baina baita Amerikatik, Asiatik eta Ekialde Ertainetik ere.\nEta aurtengo topaketatik, zer nabarmenduko zenuke?\nKongresuaren sinposioetako batean, diabetologoek, bihotzeko zirujauek eta kardiologo interbentzionistek gaixotasun koronarioa duen gaixo diabetikoa tratatzeko aukera onenaz eztabaidatu dugu. Gaixotasun horretan, mellitus diabetesak okerrera egiten du Cabg-en eta PCIren epe laburreko eta luzeko emaitzetan.\nKirurgialari eta kardiologo interbentzionistek erronka honi egin behar diogu aurre: ohantze baskular okerragoak, morbilitate eta heriotza-tasa handiagoak, pronostiko okerragoak, zainetako txertoak edo mentu erradialak epe luzean iragazkortasun txikiagoa duten pazienteetan esku hartu behar izateari. Nire ustez, beharrezkoa da jarraibide eta teknika kirurgiko espezifikoak planteatzea paziente diabetikoarentzat. Bestalde, badakigu gluzemiaren kontrol zorrotzak epe labur, ertain eta luzeko kirurgiaren emaitzak hobetzen dituela.\nEta gaixoa, gainera, erretzailea bada…\nIndibiduo diabetikoek ez dute diabetikoek baino gehiago eta gutxiago erretzen. Tabakismoak asko handitzen du emakume diabetikoen arriskua, ez hainbeste gizonen kasuan (oraindik argitu gabeko arrazoiengatik). Badakigu ohitura tazituki uzteak arriskua gutxitzen duela, baina ohartarazi beharra dago azken zigarroa itzali eta 10 urte igaro direla.\nDiabetea oztopo izan daiteke, baina benetako erronka "per se" gaixotasun koronarioa da.\nOkerrena, nolanahi ere, bi egoerak gertatzen direnean gertatzen da. Gaixotasun koronarioak eragiten du diabetesa duten paziente helduen heriotzen %60. Arriskua bikoiztu egiten da gizonezkoetan, eta lau emakumezkoetan.\nIzan ere, badakigu mellitus diabetea diagnostikatutako pazienteen %8k gaixotasun baskular periferikoa duela, eta tasa hori %45era iristen da 20 urteko gaixotasunean. Diabetikoetan, gainera, iktus-arriskua laukoiztu egiten da. Ondorio gisa, esan genezake konplikazio kardiobaskularrak bi edo sei aldiz ohikoagoak direla diabetikoak ez diren gaixoetan baino.\nIrudia: Patrick J. Lynch\nDiabetea epidemia globalaren proportzioak hartzen ari da munduan. Uste da 2025ean 330 milioi diabetiko egongo direla. Mota horretako pazienteetan, gaixotasun kardiobaskularrek eragiten dituzte ospitaleratzeen %70 eta heriotzen %80; beraz, gaur egun, gaixotasun kardiobaskularra dela uste dute zientzia-elkarte nagusiek.\nGaixotasun makrobaskularra eta mikrobaskularra, aterosklerosiaren progresio azeleratua, afektazio koronarioa, hodi koronarioen kalibre txikiagoa, zirkulazio kolateralaren garapen eskasa, arrisku aterotrombotikoa handitzea, plaketen eransgarritasun areagotua, hanturazko fenomenoekin sinergismoa eta mekanismo fibrinolitikoak gutxitzea dira terapeutek aurre egin beharreko konplikazio nagusietako batzuk.\nJakina da 30 urtetik gorako mellitus diabetea duten gaixoek arrisku kardiobaskularra dutela, diabetikoak ez diren eta aldez aurretik miokardioko infartu akutua duten gaixoen aldean, sexua eta diabetea edozein direla ere. Beraz, ez dute zentzurik konplikazioen tratamendu intentsibo eta prebentiboa planteatzean. Gaur egun, tratamendu hori multifaktorialki egiten da, glizemia, presio arteriala edo maila lipidikoa kontrolatuz, eta neurri higieniko-dietetikoak tratamendu farmakologikoekin konbinatuz.\ndiabetes diabetikoak gaixotasun koronario pacientes-eu


Haurrendako aisia guneak eta kirol anitzeko eremuak berreditatu dira Sanferminetarako – Oficina Internacional de Prensa de Navarra\nJun 07, 2019 by OIP Navarra\tin San Fermin\nJolas-eremu nagusia Media Luna parkeko lubanarroetan izango bada ere (aurten handituko dena), jarduera batzuk San Bartolome Gotorlekuan eta Jito Alai pilotalekuan (Labriteko atzealdean) izango dira. Gainera, piraguismoa Caparrosoren errota udal-instalazioan egingo da. Lehen edizioaren arrakastaren ondoren, Udalak programazioa berreditatu eta zabaldu du, izan ere, parte hartuko duten kirol-federazioak 18 izango dira, iazko 11ren aldean.\nNolakoa, norentzat, noiz\nGunea eta jarduera guztiak doan, irekiak, anitzak eta integratzaileak izango dira, eta kolaboratzaileak diren kirol-federazioetako begiraleek ikuskatuko dituzte.\n8 eta 14 urte bitartekoei zuzenduta, Kirol Ari topagunea ere bada; bertan gazteak harremanetan izan ahal dira, elkar ezagutuz eta taldeak sortuz.\nOrdutegia hauxe izango da: 11:30 – 14:00 eta 18:00 – 20:30 (uztailaren 6an, soilik arratsaldez).\nKirol-jarduerak eta modalitateak hainbat egunetan banatuko dira: xakea, uztailaren 6tik 9ra eta 11tik 14ra; atletismoa, 8an zein 10ean arratsaldez eta 11n zein 13an goizez; badmintona, 9an zein 11n; saskibaloia, 10etik 14ra; eskubaloia, 6tik 14ra; kirol egokituak, 11tik 14ra; esgrima, 6tik 8ra eta 10etik 14ra; futbola, 6tik 9ra; gimnastika, 7tik 10era eta 12tik 14ra; golfa, 6tik 10era eta 12tik 14ra; hipika, 8tik 11ra; padela, 8tik 12ra; euskal pilota, 8tik 12ra (Jito Alai pilotalekuan –Labriteko atzealdean–); piraguismoa, 6tik 14ra (jarduera-eremuan bertan aurretik izena eman behar da jarduera honetarako, salbuespenez); arraunketa,10ean zein 11n; taekwondoa, 7tik 14ra; arku-tiroa, 6tik 11ra eta 13an zein 14an; eta herri-kirolak, 10ean zein 12an.\nTaconera – Vistabellan Birjolastu: gune berriak\nHirugarren urtez, Taconeran – Vistabella ingurunean haurrendako gunea sortuko da. Jolas-filosofia berbera mantenduta, proiektuak berrerabiltzearen garrantzia azpimarratzen du, ingurumen-jasangarritasunean aurrera egin nahi bada.\nAurtengo berritasunak honako hauek dira: Birzikleta, bizikletaz sortutako jolasak eta asmakariak, trebezia eta oreka probatzeko; eta Ipuin-agertokia, egunero ipuin-programazio sendoa edukiko duena, Liburu-balearekin. Mantentzen diren guneak, aldiz, honakoak: Gurpil artean bueltaka, gurpilekin jolasteko; Zirko-mirko, oreka egiteko barrak, trikimakoak, malabareak eta erronkak eskaintzen dituena; Berreraikuntza, potoez eta plastikozko ontziez zernahi eraikitzeko; Mirarien sukaldea, jolas sinbolikoa; Nini-txoko: Soto txikia, haur txikienendakoa; Ontziralekua, parkeko iturrian hondakin-materialekin egindako ontziekin jolasteko; Animaliatxoak, horien gainera igotzeko moduko animalia erraldoiak, poliesterrez eginak; Liburu-balea, balea bihurtutako itsas edukiontzia, barruan ipuinak zein komikiak trukatzeko eta kanpoan ipuinak kontatzeko; Arte naturala, lorategiak diseinatu eta sortzeko, bertan jolasteko eta horrela Birjolastu ingurunea, Taconerako lorategi historikoa, aintzat hartu eta horretan arreta jartzeko.\nAurten, Birjolastu 11 gunez osatuko da, iaz baino bat gehiagoz. Uztailaren 7tik 14ra goizez eta arratsaldez egongo da irekita, 11:30etik 14:00etara eta 17:30etik 20:30era; 6an arratsaldeko ordutegian bakarrik.\nHauek festak, hauek!, Askatasun plazan\nParkeak hiru jolas-gune ditu, 17 urtetik beherakoek ongi pasatzeko, jarduera-gai zein adin-tarte ezberdinetarako: aurreko aldea, urmaelaren bi albotan egituratuta, monumentuaren eremua eta monumentuaren atzeko aldea. Jarduera guztiak doan izango dira.\nPlazan ez dira ohiko atrakzioak faltako: gai askotariko puzgarriak, bola-igerilekua, haurrendako rokodromoa, erraztatzailea, mini-golfa, ping-pongeko mahaiak, futbol-ate zuloduna, goming-gunea, trenbide-trena, txalupa-igerilekua, kermeza eta jolas-gune markagailudunak eta beste asko. Halaber, beste jarduera batzuk programatu dira, hala nola: entzierroak, egunean bitan, Karlos III.aren etorbidearen amaierako tartean; eta tren turistikoa, Karlos III.aren etorbideko oinezkoen gunean ere izango dena.\nUztailaren 6ko arratsaldetik 14ko arratsaldera egongo da irekita, 11:30etik 14:00etara eta 18:00etatik 21:00etara.


Udalak lanean dihardu Ipuruako kirolgune berriaren diseinuan — Eibarko Udala\nUdalak lanean dihardu Ipuruako kirolgune berriaren diseinuan\nEgungo kirol-instalazioak (Ipurua I) berriztu eta eguneratu egingo dira berriekin batera (Ipurua II) herritarrei kirol-eskaintza zabala emateko.\nEibarko Udala lanean ari da dagoeneko Ipuruako gune berriaren diseinuan. Kirolgune berrian, batetik, lehendik dauden instalazioak (Ipurua I) egongo dira, behar bezala berriztuta eta eguneratuta. Eta, bestetik, kirol-eraikin bat egongo da (Ipurua II). Bi espazio horiek osagarriak izango dira, eibartarrei kirol zerbitzuen eskaintza askotariko eta indartsu bat emateko xedez.\nIpurua II eraikin berria Santa Ines kaleko moja kontzeptzionisten komentuan zegoen partzelan kokatuko da. Lursailak 7.000 metro koadro ditu eta hasierako asmoa da espazio akuatiko berri bat egitea, 4 igerilekuz osatua (Ipuruako kiroldegiak duenaren halako bi), eta hainbat gela izango dituena: tonifikazioa, luzaketak, aerobika, spinninga edota antzekoak, eta zehazteko dauden beste gela batzuk. Ipurua I guneari dagokionez, Ipurua IIra pasatuko diren kirol-disziplinetako espazioak, hala nola igerilekuak, kirol disziplina berriak jartzera edo daudenak osatzera bideratuko dira, kirol federatuko jarduera eta entrenamenduei leku gehiago eginez.\nHelburu horrekin, Jon Iraola Eibarko alkatea eta Ander Curiel Kiroletako zinegotzia lanean hasi dira teknikariekin proiektua abian jartzeko. Egitasmoak, nola ez, Kirolaren Eibarko Plan Estrategikoaren ondorioak jaso eta bertan aurreikusitako erronkak beteko ditu.\nHasierako proposamena uztailaren erdialderako egongo da amaituta. Hortik aurrera, proposamena modu formalean aurkeztuko zaio Kirol Patronatuko Zuzendaritza Kontseiluari, eta, ondoren, Kirol Mahaira eramango da, herriko kirol-klubek haren berri izan, aztertu eta ekarpenak egin ditzaten.\nJon Iraola alkatearen hitzetan: "Udalak herritarren beharrei erantzun behar die, eta kirolaren arloa da epe labur eta ertainera dugun erronketako bat. Beharrezkoa da herriari kirol-instalazio erakargarriak eta funtzionalak ematea, eta Ipurua IIko proiektuak, Ipurua I berrituarekin batera, kalitatezko zerbitzua eskaintzeko aukera emango digu, bai erabiltzaile partikularrei, bai herriko klubei begira. Kirolean inbertitzea osasunean inbertitzea da” adierazi du.


Thule Elkartea - Wikipedia, entziklopedia askea.\nNazionalsozialismoa, arrazismoa, Antisemitismoa, antikomunismoa eta Völkisch movement (en)\nThule Elkartea (alemanez: Thule-Gesellschaft) jatorriz Alemaniaren antzinatea ikertzeko taldea izan zen; bere izen osoa hau zen: Studiengruppe für germanisches Altertum (Alemaniar Antzinatearen Ikerketa Taldea). Itxura horren azpian talde okultista, arrazista eta Völkischa zegoen. Sortzailea Rudolf von Sebottendorff (1875–1945) izan zen. Taldea Munichen antolatu zen, 1918an. Garrantzi berezia izan zuen Deutsche Arbeiterpartei (DAP) (Alemaniar Langile Alderdia) sortzeko garaian; 1920an, Adolf Hitlerren eskutik, alderdi horrek izena aldatu zuen, Alemaniako Langile Alderdi Nazionalsozialista izena hartuz. Elkarteko partaidea izateko elkartekidegaiak haren familian odol judua edo beltza ez zegoela erakutsi behar zuen.\n1 Partaide ezagunak\nPartaide ezagunak[aldatu | aldatu iturburu kodea]\nBeste nazi ezagunen artean hauek aipa daitezke:\nHItler aipatua agertzen da zerrenda desberdinetan baina, historikoki, taldekoa bazen ere, ez zen inoiz batzarretara joan.\nElkartearen sortzailea Rudolf von Sebottendorff izan zen eta taldea Munichen, 1918an sortu zen. Munich inguruan 250 jarraitzaile izan zuen eta 1500 Bavaria osoan. Haien batzarrak sarritan luxozko hotel batean egiten ziren, Vier Jahreszeiten hotelean alegia (Lau urtaroak). Jarraitzaileen artean, von Sebottendorffek berak horrela onartu zuen, okultismoarekiko intersa ez zen nagusia; hori baino gehiago juduen eta komunisten aurkako ideologia zen elkartearen lotura. Anton Graf von Arco auf Valleyk, esaterako, elkartearen partaidea, Kurt Eisner ministro sozialista erahil zuen.\n1918an, bestetik, elkarteak Münchner Beobachter ("Munichen Behatzailea") egunkaria erosi zuen. 1919ko abuztuan Völkischer Beobachter izena hartu zuen. Azkenik, 1920ko abenduan Hitlerren NSDAPek erosi zuen.\n1918-1919 urteetan Bavariako Sobietar Errepublika iraultzailea sortu zen. Thule Elkartekoek gobernuan infiltratzen saiakeran eta estatu kolpe baten antolaketan parte hartzearen akusazioa jasan zuten; egoera horretan gobernu komunista elkartearen aurka jo zuen eta partaide batzuk hilarazi zituen, esaterako Hella von Westarp, Rudolf von Sebottendorffen idazkaria, eta Gustav von Thurn und Taxis printzea.\nAnton Drexler taldekideak eskuin muturreko elkarteekin lotura handia zuen. 1919an Karl Harrerrekin batera, Deutsche Arbeiterpartei sortu zuen. Urte berean Hitler partidu berrian sartu zen. 1920ko apirilaren 1an alderdia Alemaniako Langile Alderdi Nazionalsozialista bezala birsortua izan zen. Ordurako Von Sebottendorffek elkartea utzia zuen eta ez zen Nazi Alderdian sartu.\nNazionalsozialismoaren amaierarekin batera elkarte asko desegin ziren, tartean Thule Elkartea. Von Sebottendorffek Alemaniara itzuli zen eta elkarteari buruzko Bevor Hitler kam (Hitler etorri aurretik) liburua argitaratu zuen; ondorioz atxilotuta izan zen eta liburua debekatuta. Azkenik, 1945an, Sebottendorffek Alemaniatik alde egin zuen Bosforo itota hil egin zen, batzuen ustez bere buruaz beste eginda.\nThule Elkartearen interes nagusia ariar arrazaren jatorriak errebindikatzea izan zen. «Thule» Antzinako geografo greziarren eta erromatarren arabera ipar urruntienean zegoen herrialdea zen. Thulek latinez "ipar urrutiena" esan nahi du, alegia. Virgilio poeta klasikoak Eneida lanean aipatu zuen esaterako. Normalean, Thule Eskandinaviarekin lotu izan da. Ariosofiak Hiperborearen hiriburua zen, Azken Thule, Groenlandian edo Islandian egon zitekeen tokia.\nElkartearen jarraitzaileek Lurra barrutik huts zegoela uste zuten eta han bizitza zegoela, teoria intraterrestrea. Haien ustez arriarak kontinente galdu batetik zetozen, agian Atlantidatik.\nElkartea gero, nolabait, Ahnenerbe erakundeak ordezkatu zuen. SS barruan Ahnenerbe, ofizialki, alemaniar tradizioak indartzeko sortu zen baina benetan talde okultista izan zen. Haren helburu nagusia kristautasunarekin bukatuz, erlijio nazi berri bat sortzea izan zen.\n↑ Kershaw, Ian (2000). Hitler, 1889-1936: Hubris, W. W. Norton & Company, 138–139 or.\n↑ Friedrich Hitzer: Anton Graf Arco. Das Attentat auf Kurt Eisner und die Schüsse im Landtag. Knesebeck & Schulter, München 1988, ISBN 3-926901-01-2.\n(Ingelesez):Thule Elkarteari buruzko bideoa.\nBNF: 150695479 (data)\nAlemania Naziko erakundeak\nNazismoa eta okultismoa\nOrriaren azken aldaketa: 9 martxoa 2022, 00:44.


Hasiera » Agenda » Sabin Salaberri\nAukera bazenu, zer galdetuko zenioke Sabin Salaberriri? Bere abestirik gogokoena zein den jakin nahiko zenuke? Bere objektu kuttunak ezagutu? Elkarrekin askaldu? Zatoz SolasALEAn elkarrizketa irekira eta bota zure galdera!\nSabin Salaberri Urzelai (Aramaio, 1934) euskal musikari eta irrati esatari ezaguna da. Oso gaztetatik lotu zuen bere bizitza musikarekin. Gasteizko Seminarioan ikasketak burutu ostean Francisco Escudero maisuarekin ikastera joan zen Donostiara. Carmelo Bernaolaren zuzendaritzapean biribildu zuen bere musika prestakuntza Jesus Guridi Kontserbatorioan. Bertan urte luzez ibili da irakasle eta zuzendari lanetan. Nabarmentzekoa da abesbatzekin izan duen harremana. Besteak beste, 1960tik 1977ra Gasteizko Seminarioko Schola Cantorum zuzendu zuen eta Araba abesbatzaren sortzaileetako bat izan zen. 1996an San Fernandoko Arte Ederretako Akademiako kide izendatu zuten. Bere herriko seme kuttuna ere bada eta 2006an Gasteizko Urrezko Zeledoi saria jaso zuen. Musikari lana esatari lanarekin uztartu izan du, komunikabide desberdinetan kolaborazioak eginez.\nElkarrizketa irekia 19:00etan izango da Betolaza aretoan. Oraingo honetan Rosa Ortiz de Mendivil eta Anakoz Amenabar kazetariek egingo dituzte gidaritza lanak eta betiko lez, publikoak nahi beste galdera egin ahalko ditu. Elkarrizketan esandakoak ALEAn argitaratuko dira. Sarrera irekia da lekua bete arte.\nSolasALEAn Oihanederrek eta ALEA komunikabideak elkarlanean egindako ekimena da, hilero arlo anitzetako pertsonak modu hurbil eta atseginean gehiago ezagutzeko aukera ematen duena. Kazetarien-elkarrrizketa gidarien galderez gain, publikoak egindakoak ere erantzuten dituzte gonbidatuek. Orain arte Gorka Urbizu, Garbiñe Biurrun, Kike Amonarriz, Josebe Iturrioz, Ane Irazabal, Juan Jose Ibarretxe, Joxe Mari Agirretxe “Porrotx”, Maialen Lujanbio, Gemma Zabaleta, Iñaki Perurena, Zuriñe Hidalgo, Jone Goirizelaia eta Alberto Zerain izan ditugu gurean solasAlean.


Arrastoak - - euskalerriairratia.eus\nIker Moreno 2015-11-18 16:23\nTxikitako oroitzapen bat heldu zait aste honetan burura: Beltzez jantzitako emakume baten ahots fina eskolako soinketaleku zabalean. Eta gu, laupa bost urterekin begiak zabal zabalik, aurrean genituen panpinak bizirik zeudela ulertuz.\nAntzerkiaren ateak Erreka Marik lehenengo aldiz ireki zizkidala suposatzen dut.\nAxular elkarteko lagunekin Zugarramurdiko kobazuloak ikustera joan ginen beste egun batean, bertako sorginei buruzko txontxongilo ikuskizuna ikusi genuen areto ilun eta beldurgarrian. Primeran gogoratzen dut zur eta lur utzi nindutela hegan ikusi nituen sorginek.\nMende laurdena pasa da txontxongiloekin gozatzen nuen garai hartatik.\nJoan den udazkenean, Dejabu panpin laborategiaren Arrastoak antzezlana ikustera joan nintzen Donostira. Eta... ostia! Ikusi dudan antzezlanik ederrena dela esan behar dut. Onena? Ez dakit; ederrena ordea, bai. Iruñera etorri zenean bigarren aldiz ikusi nuen eta igande honetan Atarrabian ikusiko dut.\nBaina, zergatik ikusi hiru aldiz?\nEuskaraz sortutako antzezlana delako? Ez da, nire ustez, arrazoi nahikoa. Euskaltzaleok euskaraz egiten den edozer gauza kontsumitzeko dugun obsesioa ez nuke txoko honetatik elikatu nahi.\nArrastoak lehenengo aldiz ikusi nuenean, istorio konplexu baten giro majikoak harrapatu ninduen. Lur pertsonaiaren iragana ezagutzeko bidaia emozional gorabeheratsuan murgildu nintzen. Lau antzezleen arteko tentsio konstanteak, mugimendu guztiak koreografiaturik zeudela sinistera eraman ninduen. Une zehatz batzuetan lau antzezleak indar bakar batek txontxongiloak balira bezala mugitzen zituela iruditu zitzaidan.\nNiretzat une gorenetakoa den horretan, txontxongilo baten arnasak izoztu ninduen. Zerk eta bizirik ez zuen txontxongilo baten arnasak. Bizirik ez zuela esan dut? Beste antzezlan batzuetan egin duen bezala, Arrastoak lanean ere, Dejabuk bizirik jarri ditu panpinak. Antzezleek haien arnas eta taupadak eman dizkiete panpinei, guk bizirik ikus ditzagun.\nTxikitan Zugarramurdiko sorginak hegan ikusi nituenean sentitu nuena sentitu nuen iaz Dejaburen eskutik. Horregatik joango naiz beste behin igande honetan Arrastoak ikustera, hizkuntza teatral fisikoaren bidez mundu estetiko eder batean murgildu nahi dudalako beste behin.


Dabi Piedra Robledo - bizkaie.biz\nLabayru Fundazinoak esamolde eta lokuzinoak batu ditu Hiztegi Fraseologiko barrian\nDabi Piedra Robledo\t2015-06-25 14:17 Euskerea berbagai\nGaztelaniazko 3.500 lokuzinotik gora dakarz Labayruren Hiztegi Fraseologikoak, hareen euskerazko ordainakaz batera. Eten barik barritzen joango dan tresnea izango da, on-line hiztegi batek emoten dituan abantailei esker. Labayruren hiztegiak konsultau ahal izateko, webgune barritua atondu dau Fundazinoak: hiztegia.labayru.eus\nSei ikastetxetako 143 ikasleren artelanak ikusgai dagoz Bilboko Guggenheim Museoan\nDabi Piedra Robledo\t2015-06-22 15:10 Kulturea\nArtea Ikasbide programeak ibilbide luzea bete dau dagoeneko, Guggenheim Museoaren eta BBK Fundazinoaren alkarlanari esker. 1998tik, 2.639 ikaslek, 28 artistak eta 186 irakaslek parte hartu dabe. Guztira, Euskal Autonomia Erkidegoko 127 ikastetxe dagoz edo egon dira egitasmoan sartuta.\nAntzerki eskolen arteko lehiaketako irabazlea Bilbon erabagiko da\nDabi Piedra Robledo\t2015-06-16 15:17 Kulturea\nSGAE erakundeak antolatuta, FETABI, antzerki eskolen jaialdia antolatu dabe aurten eta sei finalisten lanak Bilboko Campos antzokian ikusi ahal izango dira, bagilaren 29tik garagarrilaren 5era arte. Guztira, antzerki eskoletako ikasleek idatzi eta antzeztutako 22 obra aurkeztu dira aurtengo edizinoan, aurrekoetan baino gehiago. Finalisten artean, hiru euskal konpainia dagoz.\nHerritarrek ipinitako kexei esker aldaketak igarten dirala dino Behatokiak\nDabi Piedra Robledo\t2015-06-11 14:33 Euskerea berbagai\nHizkuntza Eskubideen Behatokiaren 2014ko txostenean jasoten danez, euskerea ezin erabilteagatik herritarrek ipinitako kexak ez dira gitxitu. Zenbaki zehatzik ez dabe emon nahi izan, kexa bakar baten atzean persona askori eragiten deutsen kasuak egon leitekezalako eta, beraz, kopuru zehatzak ez diralako hizkuntza eskubideen urraketen neurriaren erakusle ona.\nIkus-entzunezkoak bultzatzeko Benito Ansola saria martxan ipini dabe\nDabi Piedra Robledo\t2015-06-10 15:14 Zinemea\nEuskaltzaleen Topaguneak, EHUko Mikel Laboa Katedreak eta Lekeitioko Udalak bat egin dabe proiektuan. 2012an emon eben Benito Ansola saria lehenengoz, baina ordutik geldirik egon da. Aurten barriro berreskuratuko dabe, euskerazko ikus-entzunezko produktuak gauzatu nahi dituen egile gazteei laguntzeko.\nEuskal Ilustrazinoaren sasoiko doinuak disko baten batu ditu Khantoria hirukoteak\nDabi Piedra Robledo\t2015-06-03 15:30 Musikea\nXVIII. mendearen amaieran eta XIX.aren hasieran Euskal Herrian idatzitako ganbera-musikearen partiturarik ez da gorde, baina sormen handiko sasoia izan zala badakie adituek. Hortik abiatuta, Khantoriako musikariek euskal Ilustrazinoaren sasoiko klaberako partiturak hartu, biolinerako zein biolarako zatiak gehitu eta orduko ganbera-musikearen doinuen parekoak sortu ditue.\nOraintsu dohaintzan jasotako artelan batzuk jentaurrean aurkeztu ditu Bilboko Arte Eder Museoak\nDabi Piedra Robledo\t2015-06-01 14:57 Kulturea\nDanetara, 30 artelan inguru erakutsi ditu museoak, joan diran hileotan jasotako obren lagin txiki baina adierazgarri bat. Margolanak, eskulturak eta kartelak dira. Besteak beste, 20. mendeko euskal artista esanguratsuenetako batzuen piezak ikusi leitekez, esate baterako, Ricardo Baroja, Gonzalo Chillida, Vicente Ameztoy eta Andres Nagelenak.\nZiortzako Kontzertuak maiatzaren 30etik bagilaren 7ra bitartean egingo ditue, kolegiatan\nDabi Piedra Robledo\t2015-05-22 15:01 Musikea\nKantua, eleiz musikea eta antxinako doinuak ezagutzeko aukerea emongo dau beste behin Ziortzako Kontzertuak zikloak, Oiz mendiaren magalean dagoan kolegiata ospetsuan. Aurten, 27. ekitaldia beteko dau ekimenak. Maiatzaren 30ean hasita, Algarabia, Ismael Fernandez de la Cuestaren gregorianoen taldea, Los Tonos Humanos eta Zenarruzako Kamerata entzun ahal izango dira.\nBilbon arteak kalera urtengo dau maiatzaren 15 eta 16an\nDabi Piedra Robledo\t2015-05-13 15:42 kulturbiz\nKulturea eta artea jentearengana hurreratzea da Bilbao Art Districten helburua, azaldu dau Josune Ariztondo Bizkaiko kultura diputaduak, danok disfrutetako moduko asteburua izango da. Karmelo Garitaonaindia EHUko Bizkaiko kanpuseko errektoreordeak ganeratu dauenez, ekimen honen bidez, artea elitismotik ataraten da, herritar guztiei emoten jakelako parte hartzeko aukerea.\nKepa Garraza artisteak ikuspegi apokaliptikodun margolanak dakarz\nDabi Piedra Robledo\t2015-05-08 15:04 Kulturea\nBilbao Arte galerian maiatzaren 29ra arte egongo da ikusgai This is the end of the world as you know it izenburuko erakusketea. Kepa Garrazak (Berango, 1979) errealismo handiko pinturea egin dau, errealidade distopiko bat erakusteko. Hondamendira bidean dan mundua erakusten dau, asmautako gertakariei benetako itxurea emonaz. Horretarako, besteak beste, egunkari eta telebistako albistegien estetikea kopiau dau.\nEuskal egileen hamaika film labur ikusi ahal izango dira barikuan, FANTen inaugurazino ekitaldian\nDabi Piedra Robledo\t2015-05-07 15:52 Zinemea\nMaiatzaren 8tik 15era egingo dabe FANT, Bilboko Zinemaldi Fantastikoaren 21. ekitaldia. Barikuko inaugurazino ekitaldian, Campos antzokian, aurtengo sail ofizialean aukeratu diran hamaika euskal film laburrak ikusi ahal izango dira. Aurreko urteetan, zinema fantastikoaren ertzak arakatu ditue euskal egileek eta thriller, misterio eta bildurragaz lotutako piezak aurkeztu ditue gehienbat. Aurtengoan, baina, antolatzaileek nabarmendu dabe film laburretan fantasiazko zinemearen sustraietara jo dabela egileek.\nHamabi ikuskizun egongo dira Arrigorriagako Clown eta Pailazoen Jaialdian\nDabi Piedra Robledo\t2015-05-05 15:18 Kulturea\nMaiatzaren 8tik 10era bitartean egingo da topaketearen 20. ekitaldia. Bertoko eta atzerriko konpainia eta artisten eskutik, dozena bat ikuskizun egongo dira egitarauan. Ganera, tailerrak eta erakusketa bat be antolatu ditue. Arrigorriagako Clown eta Pailazoen Nazinoarteko Jaialdiko ekitaldi guztiak, urtero legez, dobakoak izango dira.\nUme eta gazte literaturearen inguruko liburua argitaratu dabe zazpi ikerlarik\nDabi Piedra Robledo\t2015-04-28 14:49 Kulturea\nErroa argitaletxearen eskutik dator Gizartea eta Artea haur eta gazte literaturan lana. EHUren Irakasle Eskolako zazpi ikerlari gaztek eginiko azterlana dan ezkero, literaturan gizarteko jokamolde eta estereotipoak zelan agiri diran azaltzen da eta umeei arteari buruzko jakingarriak azaltzeko literatureak emoten dituan baliabideak be jorratzen dira.\nKorrontzik eta Oinkarik euren koreografiak ikasteko aukerea emongo deutsee jantza taldeei\nDabi Piedra Robledo\t2015-04-21 15:45 Kulturea\nKorrontzi Dantzan proiektuaren bidez, Korrontziko musikearen eta Oinkariko jantzarien arteko alkarlanaren fruitua nahi daben guztiei erakutsiko jake. Holan, Euskal Herriko edozein jantza taldek emon leike izena koreografiak ikasteko. Udagoienera arte, Oinkariko irakasleek jantzak erakutsiko deutseez eta, zemendian hasita, herririk herri emonaldiak egingo ditue.\nLiteratura erotikoa egitea erronka gatxa dala uste dabe Gutun Zurian parte hartuko daben idazleek\nDabi Piedra Robledo\t2015-04-16 15:40 Kulturea\nErotismoa izango da aurtengo jaialdiko ardatz nagusia. Javier Marias eta Harkaitz Canok, Gutun Zurian egongo diran idazleetako bik, erotismoaz gogoetea egin dabe goizean. Gaur egun tabuak apurtu diran arren eta literaturan gero eta eszena erotiko gehiago badagoz be, Cano eta Marias bat etorri dira, kalidadezko narrazino erotikoak ez dirala horren arruntak. Izan be, euren esanetan, idazkera sensuala lantzea erronka gatxa da.\nPoztasuna eta haserrea, biak ekarri ditu Alex Txikonek Nanga Parbatetik\nDabi Piedra Robledo\t2015-03-31 15:16\nKarakorumeko zortzimilako horretako neguko lehenengo igoerea egiten ahalegindu da Alex Txikon eta, hotz izugarria eta izotz gogorra topau dituan arren, lortzeko zorian egon da. Azkenengo momentuko akats baten erruz, espedizinoak ezin izan eban Nanga Parbateko tontorreraino heldu eta, horregaitik, Lemoako mendizaleak haserre dagoala dino. Baina, modu berean, neguan beste inor baino gorago heldu dira eta pozik be badago.\nGaur-gaurko gaiak ardatz hartuta, Udako Ikastaroak antolatu ditu EHUk\nDabi Piedra Robledo\t2015-03-27 13:48 jardunaldiak\nBagilean hasi eta irailera arte, 124 jarduera eskainiko ditu aurten unibersidade publikoak. Dagoeneko, 34. ekitaldira heldu dira udako ikastaroak eta, urtero legez, gaurkotasuneko gaiak izango dira ardatz. Disziplina guztietako ikastaro, topaketa eta tailerrak eratu ditue eta, eleaniztasunaren bidean, ingelesezko eta euskerazko eskaintzea indartu dabe, gaztelaniazkoaren alboan. On-line kurtsoak be sendotu nahi ditue.\n‹‹ Aurrekoak 1 2 3 4 ... 9 10 11 12 Hurrengoak ››\nBizkaie! | 2011-12-13 15:54\nArraroa begitandu jat Bizkaie! honetan erderaz idatzitako nobela baten barri emotea.\n»» Sekretuak, amesak eta maitasuna, Mikel ...\nBizkaie! | 2011-04-18 14:29\nBa niri ez ZZZZAAAAIIITTTT hain ederto begitantzen, LABAYRERA putak euskara (eta bizkaiera beren-beregi) gehiago hondatzeko baino ez duelako balio. Hau...\n»» Euskera Batua-Bizkaiera bihurgailu automatikoa aurkeztu ...\nBizkaie! | 2011-04-06 21:03